text:
BAFSA BA A BOTŠIŠA
Nka Boledišana Bjang le Batswadi ba ka ka Melao ya Bona?
Seo o se hlokago: Bokgoni bja poledišano
Poledišano e botse ke sedirišwa sa bohlokwa seo se ka
thušago ba bangwe go go kwešiša.
go thušago go kwešiša lebaka leo le dirago gore ba bangwe ba gane seo o se nyakago.
Therešo ke gore ge e ba o nyaka go swarwa bjalo ka motho yo a godilego, ke mo go kwagalago gore le wena o itshware bjalo ka motho yo a godilego. O ka dira seo bjang?
Ithute go laola maikwelo a gago. Go ba le poledišano e botse go nyaka gore o be le boitshwaro. Beibele e re: “
Setlaela se ntšha bogale bja sona ka moka, eupša yo bohlale o thekga ditho go fihla mafelelong.”—Diema 29:11.
Ntlha ke efe? Phema go hlaba mašata, go befelwa, go bethantšha mejako goba go kibakiba o dikologa ntlo. Boitshwaro bja mohuta wo bo ka dira gore o newe melao e oketšegilego—go e na le go hwetša tokologo e oketšegilego.
Leka go kwešiša pono ya batswadi ba gago. Ka mohlala: Mohlomongwe batswadi ba gago ba dikadika go go dumelela gore o ye moletlong o itšego. Go e na le gore o ngangišane le bona, mohlomongwe o ka ba botšiša gore:
“Go ka ba bjang ge nka sepela le mogwera yo a godilego le yo a ka botwago?”
Batswadi ba gago ba ka buša ba se dumele. Eupša ge e ba o kwešiša seo ba tshwenyegilego ka sona, o ka bulegelwa ke sebaka sa go dira tšhišinyo yeo ba tlago go dumelelana le yona.
Dira gore batswadi ba gago ba go bote. Akanya ka monna yo a kolotago panka tšhelete. Ge e ba a lefa sekoloto sa gagwe kgwedi le kgwedi, panka e tla mmota gomme e ka buša ya mo dumelela go adima tšhelete e ntšinyana nakong e tlago.
Se se a swana le ka gae. O kolota batswadi ba gago go ba kwa. Ka gona, ge e ba o ba nyamiša ka mehla, o se ke wa makala ge ba se sa hlwa ba go bota.
Ithute ka mo go oketšegilego
Dipotšišo tša Bafsa, Bolumo 1
Tše dingwe tša ditaba tšeo di ahlaahlwago ka pukung ye di mabapi le bjala le dihlaretagi, thobalano e gobogilego, go ratana gotee le lefereyo.


c: text/html

text:
Ngwaga
Ngwaga o hlaloswa bjalo ka nako yeo lefase le dukuloga tšatši.
Ngwaga wa ditšhupamabaka[lokiša | edit source]
Ngwaga wa tšhupamabaka ke sebaka gareng ga šatšikgwedi tša go swana tšhupamabakeng, mohlala 1 Pherekgong 2001 go fihla 1 Pherekgong 2002.
Go tšhupamabaka ya Julian, ngwaga o nale matšatši a 365.25. Ngwaga wago tlwaelega o nale o nale matšatši a 365, ge ngwagamolele o nale matšatši a 366.
Ngwaga wa sehla[lokiša | edit source]
Ngwaga wa sehla ke sebaka gareng ga ditaragalo tša sehla.
Ngwaga wa dithuto[lokiša | edit source]
Ngwaga wa dikolo ke sebaka goba nako yeo bana ba sekolo ba amogela dithuto.

robotstxt: allowed

filter: keep


text:
KGAOLO 3
“Mokxêthwa, Mokxêthwa, Mokxêthwa, ké Morêna”
1, 2. Ke pono efe yeo moporofeta Jesaya a ilego a e amogela, gomme e re ruta’ng ka Jehofa?
JESAYA o ile a welwa ke poifo e kgolo ge a be a bona pono ka pele ga gagwe—pono e tšwago go Modimo. E be e bonagala e tloga e le ya kgonthe! Jesaya ka morago o ile a ngwala gore gabotse-botse o ile a “bôna Morêna” a dutše sedulong sa Gagwe sa bogoši se se phagamego. Seaparo sa Jehofa se se ikadilego se ile sa tlala tempele e kgolo ya Jerusalema.—Jesaya 6:1, 2.
2 Jesaya gape o ile a tšhošwa ke seo a ilego a se kwa—moopelo o matla kudu moo e lego gore o ile wa šišinya tempele go fihla metheong ya yona. Kopelo e be e opelwa ke barongwa-batuki, dibopiwa tša moya tša maemo a godimo kudu. Go opela ga bona ka go dumelelana go be go kwagala ka mantšu a hlabošago a rego: “Mokxêthwa, Mokxêthwa, Mokxêthwa, ké Morêna wa mašaba. Naxa tšohle di tletše letaxô la xaxwe!” (Jesaya 6:3, 4) Go opela lentšu “mokxêthwa” gararo go ile gwa le gatelela ka mo go kgethegilego, e bile e le mo go swanetšego ka gobane Jehofa ke yo mokgethwa ka tekanyo e phagamego. (Kutollo 4:8) Bokgethwa bja Jehofa bo gatelelwa ka Beibeleng ka moka. Ditemana tše makgolo di tswalanya mantšu “mokgethwa” le “bokgethwa.”
3. Dipono tše di fošagetšego ka bokgethwa bja Jehofa di tutuetša bjang ba bangwe gore ba furalele Modimo go e na le go batamela kgaufsi le yena?
3 Ka gona, go molaleng gore se sengwe sa dilo tše dikgolo tšeo Jehofa a nyakago gore re se kwešiše mabapi le yena ke gore ke yo mokgethwa. Lega go le bjalo, ba bantši lehono ba gana kgopolo yeo. Ba bangwe ka phošo ba tswalanya bokgethwa le go itira moloki goba borapedi bjo bo fošagetšego. Batho bao ba lwantšhanago le go ba le pono e fošagetšego ka bona ka noši ba ka hwetša gore bokgethwa bja Modimo bo a ba tšhoša go e na le go ba gogela. Ba ka boifa gore ba ka no se tsoge ba swanelegile go batamela kgaufsi le Modimo yo yo mokgethwa. Ka gona, ba bantši ba furalela Modimo ka baka la bokgethwa bja gagwe. Seo ke se se nyamišago ka gobane bokgethwa bja Modimo e tloga e le lebaka le le gapeletšago la go batamela kgaufsi le yena. Ka baka la’ng? Pele re ka araba potšišo yeo, anke re ahla-ahleng seo bokgethwa bja kgonthe e lego sona.
Bokgethwa ke Eng?
4, 5. (a) Bokgethwa bo bolela’ng, gomme ga bo bolele’ng? (b) Ke ka ditsela dife tše pedi tše bohlokwa Jehofa e lego yo a “arogilego”?
4 Taba ya gore Modimo ke yo mokgethwa ga e bolele gore o a ipona, o a ikgantšha goba go tšeela ba bangwe fase. Ka mo go fapanego, o hloile dika tše bjalo. (Diema 16:5; Jakobo 4:6) Ka gona, lentšu “kgethwa” le bolela’ng? Sehebereng sa Beibele, lentšu le le tšerwe go tšwa lentšung le le bolelago “arogilego.” Borapeding, lentšu “kgethwa” le šoma go seo se arogilego tseleng yeo le tlwaetšwego le dirišwa ka yona, goba seo se lebelelwago e le se sekgethwa. Bokgethwa gape bo fetiša ka tsela e matla kgopolo ya go hlweka goba go seka. Lentšu le le šoma bjang go Jehofa? Na le bolela gore ke yo a “arogilego” bathong ba sa phethagalago, le yo a lego kgole kudu le rena?
5 Ga go bjalo le gatee. Ka ge e le “Mokxêthwa wa Isiraele,” Jehofa o itlhalositše e le yo a dulago “gare” (PK) ga batho ba gagwe, gaešita le ge ba be ba e-na le sebe. (Jesaya 12:6; Hosea 11:9) Ka gona bokgethwa bja gagwe ga bo mo dire gore a be kgole. Gona ge, ke bjang e lego yo a “arogilego”? Ka ditsela tše pedi tša bohlokwa. Ya pele, ke yo a arogilego go dibopiwa ka moka ka kgopolo ya gore ke yena a nnoši e lego Yo Godimo-dimo. Go seka ga gagwe le go hlweka ga gagwe ke mo go feletšego le ga ka mo go sa felego. (Psalme 40:5; 83:18) Ya bobedi, Jehofa ke yo a arogilego ka mo go feletšego bobeng ka moka, gomme seo ke kgopolo e homotšago. Ka baka la’ng?
6. Ke ka baka la’ng re ka hwetša khomotšo go beng ga Jehofa yo a arogilego ka mo go feletšego sebeng?
6 Re phela lefaseng leo go lona bokgethwa bja kgonthe e lego selo se se hwetšwago ka sewelo. Selo se sengwe le se sengwe se se lego mabapi le lekoko la batho leo le arogilego go Modimo se šilafaditšwe ka tsela e itšego, se šilafaditšwe ke sebe le go se phethagale. Ka moka ga rena re swanetše go lwantšhana le sebe seo se lego ka gare ga rena. Le gona ka moka ga rena re kotsing ya go ka fenywa ke sebe ge e ba re kgaotša go itiša. (Ba-Roma 7:15-25; 1 Ba-Korinthe 10:12) Jehofa ga a kotsing e bjalo. Ka ge a le kgole ka mo go feletšego le bobe, le ka mohla a ka se ke a šilafatšwa le ke sebe se senyenyane kudu. Se se tiišetša tumelo ya rena ya go lebelela Jehofa e le Tate wa kgonthe, ka gobane se se bolela gore ke yo a ka botwago ka mo go feletšego. Ka go se swane le bo-tate ba bantši bao e lego batho ba nago le sebe, Jehofa le ka mohla a ka se ke a fetoga yo a sa botegego, yo a sa kgonego go itshwara goba yo a gobošago. Bokgethwa bja gagwe bo dira gore selo le ge e le sefe se bjalo e be seo se sa kgonegego. Lebakeng le lengwe Jehofa o ile a ba a dira dikeno ka bokgethwa bja gagwe ka noši, ka gobane go be go se na seo se ka botwago go feta dikeno tšeo. (Amosi 4:2) Na seo ga se se se kgothatšago?
7. Ke ka baka la’ng go ka thwe bokgethwa ke karolo ya motheo ya semelo sa Jehofa?
7 Bokgethwa ke karolo ya motheo ya semelo sa Jehofa. Seo se bolela’ng? Ka mohlala: Ela hloko mantšu “motho” le “go se phethagale.” O ka se ke wa hlalosa lentšu la pele ka ntle le gore o nagane ka leo le boletšwego mafelelong. Go se phethagale go re aparetše gomme go kgoma dilo tšohle tšeo re di dirago. Bjale ela hloko mantšu a mabedi ao a fapanego ka mo go feletšego—“Jehofa” le “kgethwa.” Jehofa o apareditšwe ke bokgethwa. Selo se sengwe le se sengwe se se lego mabapi le yena ke se se hlwekilego, se se sekilego le se se lokilego. Re ka se ke ra tseba Jehofa ka seo a tlogago a le sona ka ntle le gore re kwešiše lentšu le le tseneletšego—“kgethwa.”
“Bokgethwa ke bja Jehofa”
8, 9. Ke eng se se bontšhago gore Jehofa o thuša batho ba sa phethagalago go ba ba bakgethwa ka kgopolo e lekaneditšwego?
8 Ka ge Jehofa a emela seka sa bokgethwa, go ka bolelwa ka tshwanelo gore ke mothopo wa bokgethwa ka moka. Ga a ute ka boithati seka se sa bohlokwa; o se nea ba bangwe gomme o dira bjalo ka seatla se se bulegilego. Ke ka lebaka leo ge Modimo a be a boledišana le Moše ka morongwa sethokgweng sa meetlwa se se fsago, gaešita le naga e dikologilego e ile ya ba e kgethwa ka baka la go kgokagana ga yona le Jehofa!—Ekisodo 3:5.
9 Na batho ba sa phethagalago e ka ba ba bakgethwa ka thušo ya Jehofa? Ee, ba ka ba bjalo ka kgopolo e lekaneditšwego. Modimo o ile a nea setšhaba sa gagwe sa Isiraele tebelelo ya go fetoga “sethšaba se sekxêthwa.” (Ekisodo 19:6) O ile a šegofatša setšhaba seo ka thulaganyo ya borapedi bjo e bego e le bjo bokgethwa, bjo bo hlwekilego le bjo bo sekilego. Ka gona bokgethwa ke taba ye e tšwelelago leboelela Molaong wa Moše. Ge e le gabotse, moperisita yo mogolo o be a rwala lematšana la gauta le le kgomareditšwego ka pele kefeng ya gagwe, moo bohle ba bego ba kgona go le bona le phadima seetšeng. Go lona go be go kgwarilwe mantšu a rego: “Bokgethwa ke bja Jehofa.” (Ekisodo 28:36, NW) Ka gona tekanyetšo e phagamego ya bohlweki le tshekego e be e swanetše go hlaola borapedi bja bona le tsela ya bona ya bophelo e le ka kgonthe. Jehofa o ile a ba botša gore: “Bang ba bakxêthwa, xobane Nna Morêna Modimo wa lena ke E Mokxêthwa.” (Lefitiko 19:2) Ge feela ba-Isiraele ba be ba phela ka keletšo ya Modimo go fihla bokgoleng bjoo bo ka kgonegago bakeng sa batho ba sa phethagalago, e be e le ba bakgethwa ka kgopolo e lekaneditšwego.
10. Ge go tliwa tabeng ya bokgethwa, ke phapano efe yeo e bego e le gona magareng ga Isiraele ya bogologolo le ditšhaba tše di bego di e dikologile?
10 Tsela ye ya go gatelela bokgethwa e be e fapane kudu le borapedi bja ditšhaba tšeo di bego di dikologile Isiraele. Ditšhaba tšeo tša baheitene di be di rapela medimo yeo go ba gona ga yona e bego e le ga maaka le mo go lešago dihlong, medimo yeo e bego e bontšhwa e le e šoro, ya megabaru le ya boitshwaro bjo bo gobogilego. E be e se e mekgethwa ka kgopolo e nngwe le e nngwe e kgonegago. Go rapela medimo e bjalo go be go dira gore batho e se ke ya ba ba bakgethwa. Ka baka leo, Jehofa o ile a lemoša bahlanka ba gagwe gore ba ikarole barapeding ba medimo ya baheitene le mekgwa ya bona e šilafetšego ya bodumedi.—Lefitiko 18:24-28; 1 Dikxoši 11:1, 2.
11. Bokgethwa bja mokgatlo wa Jehofa wa legodimong bo bonagala bjang go (a) barongwa? (b) barongwa-batuki? (c) Jesu?
11 Le ka tlase ga maemo a kaone-kaone, setšhaba sa Jehofa se se kgethilwego sa Isiraele ya bogologolo se be se kgona go bonagatša ganyenyane bokgethwa bja mokgatlo wa Modimo wa legodimong. Dibopiwa tša moya tše dimilione tšeo di hlankelago Modimo ka potego go bolelwa ka tšona e le “bakxêthwa ba dikete-kete.” (Doiteronomio 33:2; Juda 14) Ba bonagatša ka mo go phethagetšego bobotse bjo bo tagilego le bjo bo sekilego bja bokgethwa bja Modimo. Le gona gopola barongwa-batuki bao Jesaya a ba bonego ponong ya gagwe. Seo koša ya bona e se bolelago se bontšha gore dibopiwa tše tše matla tša moya di bapala karolo e bohlokwa go tsebatšeng bokgethwa bja Jehofa legohleng ka moka. Lega go le bjalo, sephedi se sengwe sa moya se phagametše diphedi tše ka moka—ke Morwa yo a tswetšwego a nnoši wa Modimo. Jesu ke ponagatšo e phagamego kudu ya bokgethwa bja Jehofa. Ke ka tshwanelo ge a tsebja e le “Mokgethwa wa Modimo.”—Johane 6:68, 69, bapiša le NW.
Leina le Lekgethwa, Moya o Mokgethwa
12, 13. (a) Ke ka baka la’ng leina la Modimo le hlaloswa ka mo swanetšego e le le lekgethwa? (b) Ke ka baka la’ng leina la Modimo le swanetše go kgethagatšwa?
12 Go thwe’ng ka leina la Modimo ka noši? Ka ge re bone go Kgaolo 1, leina leo ga e fo ba sereto goba leswao feela. Le emela Jehofa Modimo gomme le akaretša dika tša gagwe ka moka. Ka gona, Beibele e re botša gore ke “Yo leina la gagwe e lego le lekgethwa.” (Jesaya 57:15, PK) Molao wa Moše o be o dirile gore go goboša leina la Modimo go fiwe kotlo ya lehu. (Lefitiko 24:16) Le gona ela hloko seo Jesu a ilego a se dira sa mathomo-thomo thapelong: “Tata-wešo wa maxodimong! Leina la xaxo a le kxêthwê.” (Mateo 6:9) Go kgethagatša selo se itšego go bolela go se hlaola e le se sekgethwa le go se hlompha, go se tšea e le se sekgethwa. Eupša ke ka baka la’ng selo seo ka bosona e lego se se sekilego go etša leina la Modimo se nyakago go kgethagatšwa?
13 Leina la Modimo le lekgethwa le ile la ganwa le go šilafatšwa ka maaka le go thomeletšwa. Kua Edene Sathane o ile a bolela maaka ka Jehofa gomme a bolela gore Ke Mmuši yo a sa lokago. (Genesi 3:1-5) Ga e sa le go tloga ka nako yeo, Sathane—mmuši wa lefase le leo e sego le lekgethwa—o ile a kgonthišetša gore maaka mabapi le Modimo a phatlalale. (Johane 8:44; 12:31; Kutollo 12:9) Madumedi a hlalositše Modimo e le nkgwete, yo a lego kgole goba yo sehlogo. A boletše gore a be a thekgwa ke yena dintweng tša ona tša go nyorelwa madi. Mediro e kgahlišago ya Modimo ya tlholo gantši go thwe e bile gona ka go itiragalela feela goba tlhagelelo. Ee, leina la Modimo le ile la pharwa ka maaka o šoro. Le swanetše go kgethagatšwa gomme letago la lona le le swanetšego le swanetše go tsošološwa. Re hlologetše go bona leina la gagwe le kgethagatšwa le mmušo wa gagwe o godišwa, gomme re thabela go bapala karolo le ge e le efe morerong woo o mogolo.
14. Ke ka baka la’ng moya wa Modimo o bitšwa o mokgethwa, gomme ke ka baka la’ng go rogaka moya o mokgethwa e le taba e kgolo gakaakaa?
14 Go na le selo se sengwe se se tswalanago kgaufsi kudu le Jehofa se se bitšwago se sekgethwa ka tsela e nyakilego e le e swanago—moya wa gagwe goba matla a šomago. (Genesi 1:2) Jehofa o diriša matla a a magolo kudu go phethagatša merero ya gagwe. Sohle seo Modimo a se dirago, o se dira ka tsela e kgethwa, e sekilego le e hlwekilego, ka baka leo matla a gagwe a šomago a bitšwa ka mo go swanetšego gore ke moya o mokgethwa goba moya wa bokgethwa. (Luka 11:13; Ba-Roma 1:4) Go rogaka moya o mokgethwa, e lego se se akaretšago go dira tše di fapanego le merero ya Jehofa ka boithatelo, ke sebe se se sa lebalelwego.—Mareka 3:29.
Lebaka Leo ka Lona Bokgethwa bja Jehofa bo re Gogelago go Yena
15. Ke ka baka la’ng go ba le poifo ya go boifa Modimo e le karabelo e swanetšego bokgethweng bja Jehofa, gomme poifo e bjalo e akaretša’ng?
15 Ka gona, ga go thata go bona lebaka leo ka lona Beibele e tswalanyago bokgethwa bja Modimo le poifo ya go boifa Modimo ka lehlakoreng la batho. Ka mohlala, Psalme 99:3 e balega ka gore: “A ba rêtê ’ina l’axo le lexolo le le šiišaxo, ka xobane è le le lekxêthwa.” Lega go le bjalo, poifo ye ga se poifo e nyamišago. Go e na le moo, ke maikwelo a tseneletšego a tlhompho ya borapedi, tlhompho e lego ka sebopego sa yona se se tagafatšago kudu. Ke mo go swanetšego go ikwa ka tsela yeo, ka ge bokgethwa bja Modimo bo re phagametše kudu. Ke bjo bo hwekilego wa go phadima le bjo bo tagafetšego. Lega go le bjalo, ga se ya swanela go re nyamiša. Ka mo go fapanego, go ba le pono e nepagetšego ka bokgethwa bja Modimo go tla re batametša kgaufsi le yena. Ka baka la’ng?
16. (a) Bokgethwa bo tswalanywa bjang le botse? Nea mohlala. (b) Ditlhaloso tše di bonwago ka leihlo la kgopolo tša Jehofa di gatelela bjang bohlweki, tshekego le seetša?
16 Gare ga dilo tše dingwe, Beibele e tswalanya bokgethwa le botse. Go Jesaya 63:15, (PK), legodimo le hlaloswa e le ‘boago bja Modimo bjo bokgethwa le bja letago [“botse,” NW].’ Botse bo a re gogela. Ka mohlala, lebelela seswantšho se se lego go letlakala 33. Na ga o gogelwe tikologong yeo? Ke eng seo se dirago gore e be e ipiletšago gakaakaa? Ela hloko kamoo meetse a bonagalago e le a sekilego ka gona. Gaešita le moya o swanetše go ba o hlwekile, ka gobane leratadima ke le letala gomme seetša se bonala se phadima. Bjale ge tikologo yona yeo e be e ka fetošwa—dinokana tša tlala ditlakala, dihlare le mafsika tša senywa ka mengwalo-ngwalo, moya wa šilafatšwa ke muši—re be re ka se sa hlwa re gogelega go yona; re be re tla nyama. Ka tlhago re tswalanya botse le bohlweki, tshekego le seetša. Mantšu ona a a ka dirišetšwa go hlalosa bokgethwa bja Jehofa. Ga go makatše ge ditlhaloso tše di bonwago ka leihlo la kgopolo tša Jehofa di re thabiša! E le bjo bo tagilego, bjo bo phadimago bjalo ka magakabje, bo phadima go etša mollo goba ditšhipi tše bohlokwa tše sekilego seki-seki le tše phadimago kudu—bjoo ke botse bja Modimo wa rena yo mokgethwa.—Hesekiele 1:25-28; Kutollo 4:2, 3.
17, 18. (a) Mathomong Jesaya o ile a kgongwa bjang ke pono ya gagwe? (b) Jehofa o ile a diriša bjang morongwa-motuki go kgothatša Jesaya, gomme ke eng seo se bego se bolelwa ke tiro ya morongwa-motuki?
17 Lega go le bjalo, na bokgethwa bja Modimo bo swanetše go re dira gore re ikwe re le tlase kudu ge re bapišwa le yena? Ge e le gabotse karabo ke ee. Go ba gona, re ba tlasana go Jehofa—gomme seo ke polelo e bontšhago go ba ga rena ba tlasana ka tekanyo e kgolo kudu. Na go tseba seo go swanetše go re aroganya le yena? Ela hloko karabelo ya Jesaya ge a be a e-kwa barongwa-batuki ba tsebatša bokgethwa bja Jehofa. “Nna ka re: Joo nna! Ke a fêlêla, ka xe ke le motho wa melomo ya dithšila, kè dutše le sethšaba sa melomo ya dithšila, xomme mahlô a-ka a bone Kxoši Morêna wa mašaba!” (Jesaya 6:5) Ee, bokgethwa bja Jehofa bjo bo sa lekanywego bo ile bja gopotša Jesaya kamoo e bego e le wa sebe le yo a sa phethagalago ka gona. Mathomong, monna yoo wa potego o ile a felelwa ke matla. Eupša Jehofa ga se a ka a mo tlogela a le boemong bjoo.
18 Gatee-tee morongwa-motuki o ile a homotša moporofeta. Bjang? Sephedi se matla sa moya se ile sa fofela aletareng, sa topa legala moo, gomme sa kgoma Jesaya melomong ka legala. Seo se ka kwagala e le se bohloko kudu go e na le go ba se se homotšago. Lega go le bjalo, gopola gore se e be e le pono e humilego ka tlhaloso ya seswantšhetšo. Jesaya, mo-Juda yo a botegago, o be a tseba gabotse gore dihlabelo di be di newa letšatši le letšatši aletareng ya tempeleng e le go dira poelano bakeng sa dibe. Le gona morongwa-motuki ka lerato o ile a gopotša moporofeta gore gaešita le ge a be a tloga a sa phethagala, a e-na le “melomo e sa hlwekago,” o be a sa dutše a ka kgona go ba le boemo bjo bo hlwekilego pele ga Modimo. * Jehofa o be a ikemišeditše go lebelela motho yo a sa phethagalago wa sebe e le yo mokgethwa—bonyenyane ka kgopolo e lekaneditšwego.—Jesaya 6:6, 7.
19. Go kgonega bjang gore re be ba bakgethwa ka kgopolo e lekanyeditšwego, le ge re le bao ba sa phethagalago?
19 Go bjalo le lehono. Dihlabelo ka moka tšeo di bego di neelwa aletareng kua Jerusalema e be e fo ba meriti ya selo se sengwe se segolo—sehlabelo se tee se se phethagetšego se se neetšwego ke Jesu Kriste ka 33 C.E. (Ba-Hebere 9:11-14) Ge e ba re itshola e le ka kgonthe dibeng tša rena, re lokiša tsela ya rena e fošagetšego gomme re bontšha tumelo sehlabelong seo, re a lebalelwa. (1 Johane 2:2) Le rena re ka thabela boemo bjo bo hlwekilego ka pele ga Modimo. Ka baka leo, moapostola Petro o re gopotša gore: “Xo ngwadilwe xwa thwe: Bang ba bakxêthwa, xobane Nna ke e Mokxêthwa.” (1 Petro 1:16) Ela hloko gore Jehofa ga se a bolela gore re swanetše go ba bakgethwa go etša kamoo yena a lego ka gona. Ga a ke a letela dilo tše di sa kgonegego go rena. (Psalme 103:13, 14) Go e na le moo, Jehofa o re botša gore re be ba bakgethwa ka gobane ke yo mokgethwa. “Byalo ka bana ba ba ratêxaxo,” re nyaka go mo ekiša go fihla moo re ka kgonago gona bjalo ka batho ba sa phethagalago. (Ba-Efeso 5:1) Ka gona go fihlelela bokgethwa ke mogato o tšwelago pele. Ge re dutše re gola moyeng, re šomela gore re “phethê kxêthêxô” letšatši le letšatši.—2 Ba-Korinthe 7:1.
20. (a) Ke ka baka la’ng go le bohlokwa go kwešiša gore re ka ba ba hlwekilego mahlong a Modimo wa rena yo mokgethwa? (b) Jesaya o ile a kgomega bjang ge a be a lemoga gore dibe tša gagwe di diretšwe poelano?
20 Jehofa o rata se se lokilego le se se sekilego. O hloile sebe. (Habakuku 1:13) Eupša ga se a re hloya. Ge feela re lebelela sebe ka tsela yeo a se lebelelago ka yona—re hloya se sebe, re rata se se lokilego—gomme re katanela go latela mehlaleng e phethagetšego ya Kriste Jesu, Jehofa o re lebalela dibe tša rena. (Amosi 5:15; 1 Petro 2:21) Ge re kwešiša gore re ka ba ba hlwekilego mahlong a Modimo wa rena yo mokgethwa, mafelelo e ba a tseneletšego. Gopola gore mathomong bokgethwa bja Jehofa bo ile bja gopotša Jesaya ka go se hlweke ga gagwe ka noši. O ile a goeletša ka gore: “Joo nna!” Eupša ka morago ge a kwešišitše gore dibe tša gagwe di be di diretšwe poelano, pono ya gagwe e ile ya fetoga. Nakong ya ge Jehofa a be a kgopela moithapi yo a ka phethago kabelo, Jesaya o ile a arabela kapejana, gaešita le ge a be a sa tsebe le ganyenyane seo se bego se tla akaretšwa. O ile a re: “Ké nna é, nthomê!”—Jesaya 6:5-8.
21. Ke motheo ofe wo re nago le wona wa kgodišego ya gore re ka hlagolela seka sa bokgethwa?
21 Re bopilwe ka seswantšho sa Modimo yo mokgethwa, gomme re filwe dika tša boitshwaro le bokgoni bja go hlagolela boemo bja moya. (Genesi 1:26) Go na le kgonagalo ya gore re ka ba ba bakgethwa ka gare ga rena ka moka. Ge re dutše re tšwela pele go hlagolela bokgethwa, Jehofa o thabela go re thuša. Ge nako e dutše e tšwela pele, re tla batamela kgaufsi kudu le Modimo wa rena yo mokgethwa. Go feta moo, ge re dutše re ithuta dika tša Jehofa dikgaolong tše di sa tlago, re tla bona gore go na le mabaka a mantši a matla bakeng sa go batamela kgaufsi le yena!
^ par. 18 Polelwana e rego “melomo e sa hlwekago” ke e swanetšego ka gobane melomo gantši e dirišwa ka Beibeleng ka tsela ya seswantšhetšo go emela polelo goba leleme. Bathong bohle ba sa phethagalago, karolo e kgolo ya dibe e ka bonala tseleng yeo re dirišago matla a polelo ka gona.—Diema 10:19; Jakobo 3:2, 6.


text:
TABA YA LETLAKALA LA KA NTLE | NA LEHU KE MAFELELO A DILO KA MOKA?
Lebolela la Lehu
Batho ga ba lokologe go bolela ka lehu. Batho ba bantši ba kgetha go se bolele ka lona. Eupša neng neng, re swanelwa ke go lebeletšana le lona. Le gona lebolela la lehu le a hlaba e bile le bohloko.
Ga go na selo seo se ka re lokišeletšago ka botlalo lehu la motswadi, molekane goba ngwana. Kotsi e ka tšwelela re sa letela goba ya direga ka go se kgaotše. Go sa šetšwe gore boemo ke bofe, bohloko bja lehu bo ka se phengwe, gomme mafelelo a bjona e ka ba a nyamišago kudu.
Antonio yo a lahlegetšwego ke tatagwe ka go thulwa ke koloi, o hlalosa gore: “Se se swana le ge motho tsoko a notlela ntlo ya geno ke moka a tšea dinotlelo tšeo. Ga o kgone go boela gae, gaešita le ka nakwana. O fo šala o nagana. Bjo ke boemo bjo bofsa bja kgonthe. Le ge o leka go bo hlokomologa—ka ge bo bonagala e le go hloka toka—ga go na seo o ka se dirago.”
Ge Dorothy yo e bilego mohlologadi ge a na le nywaga e 47 a be a lebeletšane le boemo bjo bo swanago, o ile a nyaka go hwetša dikarabo. Ka ge e be e le morutiši wa sekolo sa Sontaga, o be a sa nagane gore lehu ke mafelelo a dilo ka moka. Eupša o be a se na dikarabo tša maleba. O ile a botšiša moruti wa gagwe wa kereke ya Anglican gore: “Go direga’ng ka rena ge re ehwa?” O ile a mo araba ka gore: “Ga go na motho yo a tsebago gabotse seo se diregago. Re tla swanelwa ke fo leta re bone.”
Na re swanelwa ke go fo “leta re bone”? Na go na le tsela e nngwe yeo re ka tsebago ka botlalo ge e ba lehu e le mafelelo a dilo ka moka?


text:
THUŠO BAKENG SA LAPA | GO GODIŠA NGWANA
Ge Morwedi wa Gago yo a Lego Mahlalagading a Gateletšegile
TLHOHLO
Morwedi wa gago o re o gateletšegile. O sa kgolwe seo, o ipotšiša gore: ‘Ka nywaga e 13 feela? E sa le ngwana kudu gore a ka gateletšega!’ Lega go le bjalo, pele o ka botša morwedi wa gago seo, ela hloko mabaka a mangwe ao ka ona bophelo bo ka bago bo thatafalela ngwanenyana wa gago yo a lego mahlalagading.
LEBAKA LA GO DIREGA GA SEO
Diphetogo tša mmeleng. Diphetogo tšeo di bago gona mmeleng wa ngwanenyana ge a tsena mahlalagading di ka dira gore a ikwe a tshwenyegile kudu, kudukudu ge e ba dithaka tša gagwe di mo šiile goba a gola go di feta. Anna * yo ga bjale a nago le nywaga e 20 o re: “Ke be ke le yo mongwe wa banenyana ba pele ba go apara poti (bra), gomme ke be ke ikwa ke sa lokologe. Ge ke ipapetša le dithaka tša ka, ke be ke ipona ke tloga ke sa swane le tšona.”
Diphetogo tša maikwelo. Karen yo ga bjale a nago le nywaga e 17, o gopola ka gore: “Go be go ferekanya go se tsebe lebaka leo ka lona ke bego ke ikwa ke thabile kudu mosegare gomme ka morago bošego ke lla kudu. Ke be ke sa tsebe gore bothata ke eng ka nna. Go be go le bjalo ka ge eka maikwelo a ka ga a laolege.”
Go thoma ga modikologo wa go hlapa ga basadi. Kgarebe yeo e bitšwago Kathleen e re: “Le ge mma a ile a boledišana le nna ka seo se bego se tla ntiragalela, ke be ke tloga ke se ka itokišeletša go thoma go bona kgwedi. Ke be ke hlapa gantši ka letšatši ka gobane ke be ke ikwa ke šilafetše ka dinako tšohle. Le gona dikgaetšedi tša ka tše tharo tše dikgolo di be di nkwera di sa nkwele bohloko. Di be di tšea taba ya go se ipshine ga ka ge ke bona kgwedi e le metlae.”
Kgateletšo ya go nyaka go amogelwa. Marie, yo ga bjale a nago le nywaga e 18, o gopola ka gore: “Kgateletšo ya dithaka e be e le matla kudu ge ke be ke le nywageng ya magareng ga e 12 le e 14. Bana ba sekolong seo ke bego ke se tsena ba be ba se botho go motho yo a bego a sa swane le bona.” Anita wa nywaga e 14 o re: “Nywageng yeo ke lego go yona, go bohlokwa gore o amogelwe ke bagwera gomme go a nyamiša ge ba se na taba le wena.”
SEO O KA SE DIRAGO
Kgothaletša morwedi wa gago go bolela ka seo se mo gateletšago. Mathomong, a ka no se nyake go bolela. Eupša o se ke wa fela pelo gomme o latele keletšo ya Beibele ya gore ‘o akgofele go kwa, o diege go bolela.’—Jakobo 1:19.
Tšeela godimo go gateletšega ga morwedi wa gago. Gopola gore morwedi wa gago ga a na phihlelo go swana le wena, gomme ka baka leo ga go na seo a ka bapetšago kgateletšo ya gagwe le sona—e bile ga se a hlwa a ithuta go lebeletšana le yona.—Molao wa motheo wa Beibele: Baroma 15:1.
O se ke wa imetša morwedi wa gago ka mešomo e mentši ya ka morago ga sekolo. Go ya ka puku ya Teach Your Children Well, bafsa bao ba šomago kudu “gantši ba bontšha maswao a go gateletšega, kudukudu maswao a mmeleng a go swana le go opša ke hlogo le go longwa ke mala.”—Molao wa motheo wa Beibele: Bafilipi 1:9, 10.
Kgonthišetša gore morwedi wa gago o khutša ka mo go lekanego. Bafsa gantši ga ba kwane le go robala. Ka gona, ge e ba morwedi wa gago a sa robale, bokgoni bja gagwe bja go nagana le bja go lwantšha kgateletšego bo tla fokola.—Molao wa motheo wa Beibele: Mmoledi 4:6.
Thuša morwedi wa gago go hwetša tsela e botse ya go lwantšha kgateletšego. Go itšhidulla go fokoletša banenyana ba bangwe go tshwenyega. Beibele e re: “Go tlwaetša mmele go [a] hola.” (1 Timotheo 4:8) Banenyana ba bangwe ba hwetša gore go ngwala seo se diregago bophelong go ba thuša go laola kgateletšego. Brittany wa nywaga e 22 o gopola ka gore: “Ge ke be ke sa le yo monyenyane ke be ke ngwala ka mathata ao ke bego ke sa kgone go a rarolla. Seo se be se nthuša go kwešiša kamoo ge e le gabotse ke bego ke ikwa ka gona ka bothata bjo itšego, gomme go be go eba bonolo go bo rarolla goba go tšwela pele ka bophelo.”
Bea mohlala. O lebeletšana bjang le kgateletšego? Na o ikimetša ka dilo tše dintši gomme wa hlakahlakana ge o swanetše go di dira? Na o ipolaiša mošomo gomme wa se iphe nako ya go dira dilo tša bohlokwa bophelong? Bafilipi 4:5 e re: “Anke go lekalekana ga lena go tsebje.” Gopola gore morwedi wa gago o lebeletše mohlala wa gago gomme o ithuta go wona—e ka ba e le o botse goba o mobe.
^ ser. 6 Maina sehlogong se a fetotšwe.


text:
Bodumedi bja Dihlatse tša Jehofa bo Thomilwe ke Mang?
Mokgatlo wa mehleng yeno wa Dihlatse tša Jehofa o thomile mafelelong a lekgolo la bo-19 la nywaga. Ka nako yeo, sehlopha se senyenyane sa barutwana ba Beibele bao ba bego ba dula kgauswi le Pittsburgh, Pennsylvania, United States, ba ile ba thoma go hlahloba Beibele ka tsela e rulagantšwego. Ba ile ba bapetša dithuto tšeo di bego di rutwa ke dikereke le seo ge e le gabotse Beibele e se rutago. Ba ile ba thoma go gatiša seo ba bego ba ithuta sona ka dipukung, dikuranteng le ka makasineng woo gona bjale o bitšwago Morokami—O Tsebatša Mmušo wa Jehofa.
Gare ga sehlopha seo sa barutwana ba botegago ba Beibele go be go na le monna yo a bitšwago Charles Taze Russell. Le ge ka nako yeo Russell a be a etelela pele modiro wa go ruta ka Beibele e bile e be e le mogatiši wa mathomo wa Morokami, e be e se mothomi wa bodumedi bjo bofsa. Pakane ya Russell le Barutwana ba bangwe ba Beibele, ka ge sehlopha seo se be se tsebja bjalo ka nako yeo, e be e le go godiša dithuto tša Jesu Kriste le go latela mekgwa ya phuthego ya Bokriste ya lekgolong la pele la nywaga. Ka ge Jesu e le Mothomi wa Bokriste, re mo tšea e le mothomi wa mokgatlo wa rena.—Bakolose 1:18-20.
Ithute ka mo go oketšegilego
“Anke re Bapišeng Mangwalo”
Ge re bala temana ya Beibele, taba yeo e dikologilego e ka re thuša bjang go kwešiša seo temana yeo e se bolelago?


text:
Go Tsongwa ga Baloi Kua Yuropa
NYWAGAKGOLO e sego kae e fetilego kua Yuropa, go boifa ga batho baloi, go dirile gore ba ba tsome le go ba bolaya. Se se diregile kudu kua Fora, Jeremane, leboa la Italy, Switzerland le Dinageng tša Tlase tša Belgium, Luxembourg le Netherlands. Puku ya Witch Hunts in the Western World e re: “Batho ba diketekete kua Yuropa le dikoloning tša Yuropa ba ile ba hwa, ba dimilione ba tlaišwa, ba golegwa, ba botšološišwa, ba hloiwa, ba bewa molato goba ba phela ka letšhogo.” * Ditiro tšeo tše sehlogo di thomile bjang? Di šušumeditšwe ke’ng?
Banyakišiši le Puku ya The Hammer of Witches
Tabakgolo ka kanegelo ye ke banyakišiši. Puku ya Der Hexenwahn (The Witch Mania) e re banyakišiši ba be ba rulagantšwe ke Kereke ya Roma Khatolika lekgolong la bo-13 la nywaga “gore ba sokolle bahlanogi le go thibela ba bangwe gore ba se kgeloge.” Banyakišiši ba be ba le bjalo ka maphodisa a kereke.
Ka December 5, 1484, Mopapa Innocent VIII o ile a ntšha lengwalo leo le bego le thibela boloi. Le gona o ile a dumelela babotšološiši ba babedi, e lego Jakob Sprenger le Heinrich Kramer (yoo gape a tsebjago ka leina la gagwe la Selatine la Henricus Institoris), gore ba etelele pele go rarolleng bothata bjo. Banna bao ba babedi ba ile ba tšweletša puku yeo e bitšwago Malleus Maleficarum, yeo ka Seisemane e rego, The Hammer of Witches. Makatholika le Maprotestanta a ile a lebelela puku yeo e le thušo ya go tseba baloi. E be e na le dikanegelo tša boikgopolelo ka baloi tšeo di theilwego dinonwaneng, e hlalosa thutatumelo le dingangišano tša molao kgahlanong le boloi, gomme e nea tlhahlo ya kamoo baloi ba ka bonwago le go fedišwa. Puku ya The Hammer of Witches e hlalositšwe e le “puku e sehlogo kudu le . . . yeo e sentšego megopolo ya batho go feta puku le ge e le efe yeo e kilego ya ba gona lefaseng.”
Puku ya The Hammer of Witches e hlalositšwe e le “puku e sehlogo kudu le . . . yeo e sentšego megopolo ya batho go feta puku le ge e le efe yeo e kilego ya ba gona lefaseng”
Go be go sa hlokagale bohlatse gore motho a latofatšwe ka boloi. Puku ya Hexen und Hexenprozesse (Baloi le Diteko tša Baloi) e hlalosa gore go lekola gore motho ke moloi “go be go hlametšwe go dira mogononelwa gore a ipobole, ka go šušumetšwa, go pharwa molato goba ka kgapeletšo.” Gantši motho o be a tlaišwa.
Ka baka la puku ya The Hammer of Witches le lengwalo la Mopapa Innocent VIII, go ile gwa tšwelela masolo a mantši a go tsoma baloi kua Yuropa. Go oketša moo, masolo ao a thušitšwe ke thekinolotši e mpsha ya go gatiša, yeo e thušitšego go phatlalatša tlaišo yeo gaešita le go phatša Atlantic go fihla Amerika.
Go be go Gononelwa Bomang?
Bagononelwa ba fetago 70 lekgolong e be e le basadi, kudukudu bahlologadi, bao ba bego ba se na yo a ka ba emelelago. Bahlaselwa ba be ba akaretša badiidi, batšofadi le basadi bao ba rekišago mešunkwane, kudukudu mešunkwane yeo e bego e sa šome. Ga go na motho yo a bego a šireletšegile—e ka ba mohumi goba modiidi, monna goba mosadi, motho wa tlasana goba wa maemo.
Batho bao go bego go naganwa gore ke baloi ba be ba latofatšwa ka mehuta ka moka ya bobe. Makasine wa Jeremane wa Damals o re, ba be ba “baka šobane le dikotlo tša dikgopa le diboko tšeo di senyago peu le dienywa tša lefase.” Ge e ba sefako se ka senya mabele, kgomo e sa ntšhe maswi, monna a palelwa ke go ba le thobalano goba mosadi e le moopa, go be go latofatšwa baloi!
Baloi ba be ba lemogwa bjang? Bagononelwa ba bangwe ba be ba tlengwa gomme ba lahlelwa ka gare ga meetse a tonyago ao go thwego a šegofaditšwe. Ge ba ka nwelela, ba be ba lebelelwa ba se molato gomme ba ntšhwa. Ge ba ka phaphamala, go be go thwe ke baloi gomme ba bolawa le semeetseng goba ba išwa tshekong. Bagononelwa ba bangwe ba be ba bewa sekaleng, ka ge go be go naganwa gore baloi ga ba imele.
Puku ya Witch Hunts in the Western World e re tekolo e nngwe e be e akaretša go tsoma seo go thwego ke leswao la Diabolo, e lego “leswao le bonagalago leo le tlogetšwego ke Diabolo ge a be a dirišana le moloi yoo.” Balaodi ba be ba tsoma leswao leo ka go “kota moriri ka moka wa mogononelwa ke moka ba hlahloba mmele wa gagwe ka moka,” batho ba lebeletše! Ge ba ka hwetša leswao leo a belegwego le lona, ditlhokofele goba mabadi, ba be ba le hlaba ka nalete. Ge e ba a ka se kwe bohloko goba a se tšwe madi, go be go thwe seo ke leswao la Sathane.
Mebušo ya Makatholika le ya Maprotestanta e be e etelela pele go tsongwa ga baloi, gomme dinageng tše dingwe babuši ba Maprotestanta ba be ba le sehlogo go feta ba Makatholika. Lega go le bjalo, ge nako e dutše e eya maemo a ile a fetoga. Ka mohlala, ka 1631, Friedrich Spee, e lego moperisita wa mo-Jesuit yo a bego a felegetša batho ba bantši bao ba ahlotšwego gore ke baloi go yo tšhungwa koteng, o ngwadile gore go ya ka yena ga go le o tee wa bona yo a bego a le molato. Le gona o lemošitše gore ge e ba go tsongwa ga baloi go ka se kgaotše, batho ba be ba tla fela! Ka nako e swanago, dingaka di ile tša thoma go lemoga gore ditlhaselo tša bolwetši bjo itšego di ka ba di bakwa ke tša maphelo, e sego go tsenwa ke matemona. Lekgolong la bo-17 la nywaga, go tsongwa ga baloi go ile gwa fokotšega kudu, gomme mafelelong a ngwagakgolo woo go tsongwa ga baloi go be go fedile.
Mehla yeo e sehlogo e re ruta’ng? Thuto e bohlokwa ke ye: Ge bao ba ipolelago gore ke Bakriste ba thoma go diriša dithuto tša maaka tša bodumedi le dinonwane, legatong la dithuto tše hlwekilego tša Jesu Kriste, ba ile ba bula mojako wa bobe bjo bogolo. Ge Beibele e be e bolela e sa le pele ka banna ba bjalo ba sa botegego bao ba tlišeditšego Bokriste bja therešo thogako, e lemošitše gore: “Tsela ya therešo e tla gobošwa ka mantšu.”—2 Petro 2:1, 2.
^ ser. 2 Dikoloni tša Yuropa di be di akaretša Amerika.


text:
Boitsebišo ka go Bona Ofisi le Moago
Re go laletša ka borutho gore o tlo bona diofisi tša rena le mafelo a go gatiša. Hwetša mafelo le dinako tša go bona meago.
Ethiopia
Jehovah’s Witnesses, Yeka sub-city, Wereda 12;
House 161 on Kotebe Road; 1 km past
Kotebe College for Teachers Education
ADDIS ABABA
ETHIOPIA
+251 11-660 3611
+251 91-121-3489 (Mogalathekeng)
Dinako tša go Bona Meago ya Lekala
Mošupologo go fihla Labohlano
Go thoma ka 8:00 a.m. go ya go 11:00 a.m. le go thoma ka 1:20 p.m. go ya go 4:00 p.m.
Go bona meago go tšea iri e tee
Mešomo yeo e dirwago
Go fetolelwa dikgatišo tše di theilwego Beibeleng ka maleme a mahlano a Ethiopia. Go okamelwa modiro wa go ruta ka Beibele nageng ye gotee le modiro wa go aga Diholo tša Mmušo.


text:
Kgaolo 57: Modimo o Kgetha Dafida
NA O bona seo se diregilego mo seswantšhong? Mošemane yo o hlakodišitše kwana ye go bere. Bere ye e ile ya tla ya tšea kwana ye gomme e be e tlo eja. Eupša mošemane yo o ile a e kitimiša ke moka a hlakodiša kwana yeo molomong wa yona. Eitše ge bere yeo e re e lwa le yena, a e swara a e bolaya! Lebakeng le lengwe, mošemane yo o ile a hlakodiša e nngwe ya dinku go tau. Na yo ga se mošemane yo a nago le sebete? Na o a tseba gore ke mang?
Ke Dafida. O be a dula motseng wa Betlelehema. Rakgolo wa gagwe e be e le Obede, morwa wa Ruthe le Boase. Na o a ba gopola? Tatago Dafida e be e le Jese. Dafida o be a diša dinku tša tatagwe. O belegwe nywaga e 10 ka morago ga ge Jehofa a kgethile Saulo gore e be kgoši.
Go ile gwa fihla nako yeo Jehofa a ilego a botša Samuele a re: ‘Tšea makhura a kgethegilego o ye ntlong ya Jese kua Betlelehema. Ke kgethile yo mongwe wa barwa ba gagwe gore e be kgoši.’ Eitše ge Samuele a bona Eliaba morwa yo mogolo wa Jese, a ipotša gore: ‘Ruri yo ke yena yo Jehofa a mo kgethilego.’ Eupša Jehofa o ile a re go yena: ‘O se ke wa lebelela botelele le botse bja gagwe. Ga se ka kgetha yena gore e be kgoši.’
Ka gona Jese a bitša morwa wa gagwe yo mongwe e lego Abinadaba gomme a mo tliša go Samuele. Eupša Samuele a re: ‘Aowa, le yena yo Jehofa ga se a mo kgetha.’ Ka morago ga moo, Jese a tliša morwa wa gagwe yo mongwe gape e lego Shaama. Samuele a re: ‘Aowa, le yena yo Jehofa ga se a mo kgetha.’ Jese o ile a tliša ba šupago ba barwa ba gagwe go Samuele eupša Jehofa a se ke a kgetha le ge e le ofe gare ga bona. Samuele a botšiša a re: “Na ba ke bona bašemane ba gago ka moka?”
Jese a re: ‘Go sa na le yo monyenyane go bona. Eupša o ile go diša dinku.’ Ge Dafida a tlišwa, Samuele a bona gore e be e le mošemane yo mobotse. Jehofa a re go Samuele: ‘Yo ke yena. Mo tšhele ka makhura hlogong.’ Se ke sona seo Samuele a ilego a se dira. Go be go tla tla nako yeo ka yona Dafida e bego e tla ba kgoši ya Isiraele.
1 Samuele 17:34, 35; 16:1-13.
Dipotšišo
- Leina la mošemane yo a lego mo seswantšhong ke mang, gona re tseba bjang gore o be a na le sebete?
- Dafida o be a dula kae, gomme tatagwe le rakgolo’agwe e be e le bomang?
- Ke ka baka la’ng Jehofa a ile a botša Samuele gore a ye ntlong ya Jese kua Betlelehema?
- Go ile gwa direga’ng ge Jese a be a tliša barwa ba gagwe ba šupago go Samuele?
- Ke’ng seo Jehofa a ilego a se botša Samuele ge Dafida a tlišwa?
Dipotšišo tša tlaleletšo
- Bala 1 Samuele 17:34, 35.
Ditiragalo tše di bontšha bjang gore Dafida o be a na le sebete le gore o be a ithekga ka Jehofa? (1 Sam. 17:37)
- Bala 1 Samuele 16:1-14.
Mantšu a Jehofa ao a lego go 1 Samuele 16:7 a re thuša bjang go phema go beba sefahlego le go kgetholla batho ba bangwe ka baka la ponagalo ya bona ya ka ntle? (Dit. 10:34, 35; 1 Tim. 2:4)
Mohlala wa Saulo o re bontšha bjang gore ge Jehofa a tloša moya wa gagwe o mokgethwa mothong, sekgoba seo se ka thibja ke moya o mobe goba kganyogo ya go nyaka go dira dilo tše di fošagetšego? (1 Sam. 16:14; Mat. 12:43-45; Bagal. 5:16)
Ithute ka mo go oketšegilego
Karata ya Beibele ya Dafida
Go ka direga gore o tseba kanegelo ya Dafida le Goliata, eupša go na le dilo tše dintši tšeo o ka ithutago tšona ka Dafida.


text:
KGAOLO 36
Tona ya Madira e Bontšha Tumelo e Kgolo
MOHLANKA WA TONA YA MADIRA O A FODIŠWA
BAO BA NAGO LE TUMELO BA TLA ŠEGOFATŠWA
Ka morago ga go nea Thuto ya gagwe ya Thabeng, Jesu o ya motseng wa Kaperenaume. Ge a le moo bagolo ba bangwe ba Bajuda ba tla go yena. Ba romilwe ke monna wa setlogo se se fapanego—tona ya madira a Baroma.
Mohlanka yo a rategago wa tona ya madira o babja o šoro gomme o kgauswi le go hwa. Le ge tona ya madira e le yo mongwe wa Bantle, e tsoma thušo ya Jesu. Bajuda ba botša Jesu gore mohlanka wa monna yo o “laditšwe ka ntlong ke go repha ditho, o kwa bohloko kudu,” mohlomongwe a le bohlokong bjo šoro. (Mateo 8:6) Bagolo ba Bajuda ba kgonthišetša Jesu gore tona ye ya madira e swanelwa ke go direlwa se, ba hlalosa gore: “O rata setšhaba sa rena gomme o re agetše sinagoge.”—Luka 7:4, 5.
Go se go ye kae, Jesu o sepela le bagolo bao ba ya ntlong ya tona ya madira. Ge ba batamela ntlong, tona e romela bagwera ba yona gore ba yo re: “Mohlomphegi, o se ke wa tshwenyega gobane ga go a ntshwanela gore o tsene ka tlase ga tlhaka ya ntlo ya ka. Ka baka leo, ga se ka ipona ke swanelwa ke go tla go wena.” (Luka 7:6, 7) A mantšu a bontšhago boikokobetšo gakaakang go tšwa go motho yo a tlwaetšego go nea ditaelo! Le gona a bontšha kamoo monna yo a fapanego le Baroma bao ba swarago bahlanka gampe.—Mateo 8:9.
Ga go pelaelo gore tona ya madira e tseba gore Bajuda ga ba gwerane le bao e sego Bajuda. (Ditiro 10:28) Mohlomongwe tona ya madira e naganne se, e botša bagwera ba yona gore ba kgopele Jesu ba re: “Ntšha lentšu gomme mohlanka wa ka a fole.”—Luka 7:7.
Jesu o makatšwa ke go kwa se gomme o re: “Ruri ke a le botša: Gaešita le Isiraeleng ga se ka ka ka hwetša tumelo e kgolo gakaakaa.” (Luka 7:9) Ge bagwera ba gagwe ba boela ntlong ya tona ya madira, ba lemoga gore mohlanka yo a bego a babja bjale o phetše gabotse.
Ge Jesu a fodišitše motho yoo, o diriša sebaka se go kgonthišetša gore bao e sego Bajuda bao ba nago le tumelo ba tla newa ditšhegofatšo, o re: “Ba bantši ba ba tšwago ka bohlabela le ka bodikela ba tla tla ba dula tafoleng le Aborahama le Isaka le Jakobo Mmušong wa magodimo.” Go thwe’ng ka Bajuda ba go hloka tumelo? Jesu o re ba “tla lahlelwa leswiswing ka ntle. Moo ke mo go tlago go ba le dillo le ditsikitlano tša meno.”—Mateo 8:11, 12.
Ka gona, Bajuda ba tlhago bao ba sa amogelego sebaka seo se neilwego bona pele gore e be karolo ya Mmušo le Kriste ba ka se amogelwe. Eupša go ka thwe Bantle ba tla amogelwa gore ba dule tafoleng ya gagwe, e lego “Mmušong wa magodimo.”


text:
THUŠO BAKENG SA LAPA | BAFSA
Kamoo o ka Laolago Kgalefo
TLHOHLO
“Ke ile ka hlabela mogolo’ake lešata gomme ka goga lebati moo huku ya ka morago ya lebati e ilego ya hlaba leboto. Lešoba leo la mo lebotong le dula le nkgopotša gore ke dirile dilo tša bo bjana.”—Diane. *
“Ke ile ka kgadimola ka gore, ‘ga o tate wa selo!’ gomme ka bethantšha lebati. Eupša pele le tswalela, ke ile ka bona kamoo sefahlego sa tate se bego se nyamile ka gona, gomme ke ge okare nka bušetša dilo morago gomme ka metša mantšu ao ke a boletšego.”—Lauren.
Na o kile wa ikwa bjalo ka Lauren le Diane? Ge e ba go le bjalo sehlogo se se ka go thuša.
SEO O SWANETŠEGO GO SE TSEBA
Go phatloga go senya botumo bja gago. Briana yo ga bjale a nago le ngwaga e 21 o re: “Ke be ke ipotša gore batho ba swanetše go fo kwešiša gore ke sefelapelwana. Eupša ke ile ka thoma go hlokomela gore batho ba bonagala e le mašilo ge ba sa kgone go laola kgalefo ya bona, gomme ke ile ka lemoga gore le nna go ra gore batho ba ntebelela ka tsela yeo!”
Beibele e re: “Yo a akgofelago go galefa o tla dira tša bošilo.”—Diema 14:17.
Kgalefo ya gago e ka dira gore batho ba go katoge. Dan- iel wa nywaga e 18 o re: “Ge o palelwa ke go laola kgalefo ya gago, o lahlegelwa ke seriti le tlhompho ya bao o phelago le bona.” Elaine, wa nywaga e 18 le yena o dumela seo. O re: “Go galefa ga go kgahliše. Go fo dira gore batho ba go tšhabe.”
Beibele e re: “O se ke wa gwerana le mang le mang yo bogale; o se ke wa tlwaelana le motho wa sebefedi.”—Diema 22:24.
O ka kgona go dira diphetogo. Sara wa nywaga e 15 o re: “Ga se ka mehla o ka laolago tsela yeo boemo bo go kgomago ka yona, eupša o ka kgona go laola tsela yeo o bontšhago maikwelo a gago. Ga wa swanela go phatloga.”
Beibele e re: “Yo a diegago go galefa o phala mogale, gomme yo a laolago moya wa gagwe o phala yo a thopago motse.”—Diema 16:32.
SEO O KA SE DIRAGO
Ipeele pakane. Go e na le go bolela gore, “Ke fo ba ke le bjalo,” lwela go dira diphetogo pele go fela nako e itšego—mohlomongwe dikgwedi tše tshela. Nakong yona yeo, boloka pego ya tšwelopele ya gago. Nako le nako ge o ile wa palelwa ke go laola kgalefo ya gago, ngwala fase (1) gore go diregile eng, (2) tsela yeo o arabetšego ka yona, le (3) kamoo o ka bego o ile wa arabela gakaone ka gona—gotee le lebaka. Ka gona ipeele pakane ya go arabela gakaone nakong e tlago ge o galefile. Tšhišinyo: Boloka le pego ya maemo ao o atlegilego go ona! Ngwala ka lethabo leo o bago le lona ge o bontšhitše boitshwaro.—Molao wa motheo wa Beibele: Bakolose 3:8.
Ema pele o ka tšea kgato. Ge motho yo mongwe goba selo se itšego se go galefiša, o se ke wa bolela selo sa pele seo se tlago ka monaganong wa gago. Go e na le moo, ema. Buša moya ge e ba go nyakega. Erik wa nywaga e 15 o re: “Ge ke buša moya, ke ba le nako ya go nagana pele ke dira goba ke bolela selo seo ka morago ke tla itsholelago sona.”—Molao wa motheo wa Beibele: Diema 21:23.
Lebelela taba ka mahlakoreng ka moka. Ka dinako tše dingwe o ka galefa ka gobane o lebelela taba ka lehlakoreng le tee, e lego lehlakore leo le go tshwenyago. Leka go lebelela taba ka lehlakoreng le lengwe. Kgarebe e bitšwago Jessica e re: “Le ge batho ba tloga ba sa bontšhe botho, gantši go na le lebaka leo le ka nthušago gore ke kwešiše.”—Molao wa motheo wa Beibele: Diema 19:11.
Ge go kgonega tloga. Beibele e re: “O tloge pele ga ge ntwa e ka thoma.” (Diema 17:14) Go etša ge lengwalo le le bontšha, ka dinako tše dingwe go kaone go tloga boemong bjoo bo ferekanyago. Le gona, go e na le go nagana ka boemo bjoo gomme wa dira gore kgalefo ya gago e gakale, dira se sengwe. Kgarebe yeo e bitšwago Danielle e re: “Ke hweditše gore go itšhidulla go kaonefatša kgateletšego ya ka e bile go nthuša go laola kgalefo ya ka.”
Ithute go hlokomologa dilo tše dingwe. Beibele e re: “Ge le ferekane, le se ke la dira sebe. Bolelang le nnoši ka dipelong tša lena . . . gomme le ikhomolele.” (Psalme 4:4) Gopola gore ga se phošo go ikwa o galefile. Potšišo ke gore, go tla direga’ng ka morago? Lesogana leo le bitšwago Richard le re: “Ge e ba o dumelela ba bangwe ba go galefiša, o dira gore ba be le matla a go go laola. Ke ka baka la’ng o sa bontšhe go gola gomme wa hlokomologa taba yeo?” Ge e ba o dira bjalo, o tla be o laola kgalefo ya gago go e na le go e dumelela e laola wena.
^ ser. 4 Maina a mangwe sehlogong se a fetotšwe.


text:
NA O HLAMILWE?
Mohlagare wa Kwena
DITEKONG tšeo di dirilwego go hweditšwe gore kwena e kgona go loma ka maatla go feta diphoofolo tše dingwe. Ka mohlala, matla ao kwena yeo e phelago meetseng a letswai yeo e hwetšwago kgauswi le Australia e a dirišago go loma gatee a ka lekana le a tau goba a nkwe ge e loma ka makga a mararo. Lega go le bjalo, kwena e na le mohlagare wo o kgonago go kwa ka pela ge o kgongwa ke selo go feta le dikwi tša dintlhana tša menwana ya motho. Go tla bjang gore mohlagare wa yona o be le dikwi tše bjalo mola kwena e na le letlalo le thata ka mokgwa wo?
Mohlagare wa kwena o dikologilwe ke dikwi tše dintši. Monyakišiši e lego Duncan Leitch o boletše gore: “Mogalatšhika o mongwe le o mongwe o tšwa lešobeng la lerapo la hlogo.” Se se šireletša ditlhalenama tšeo di lego mohlagareng mola ka nako e swanago se dira gore mohlagare o be le dikwi tšeo di ka se kego tša elwa ka sedirišwa le ge e le sefe. Ka baka leo, kwena e kgona go kwa phapano magareng ga dijo le ditšhila ka molomong wa yona. Ke ka baka leo kwena e kgonago go rwala bana ba yona ka molomo ntle le gore e ba gobatše ka phošo. Matla ao mohlagare wa kwena o nago le wona gotee le dikwi tše di tseneletšego ke selo se se makatšago.
O nagana eng? Na mohlagare wa kwena o bile gona ka tlhagelelo? Goba na o hlamilwe?
Ithute ka mo go oketšegilego
Tlholo Goba Tlhagelelo?—Karolo 2: Ke ka Baka La’ng re Swanetše go Belaela Tlhagelelo?
Mabaka a mararo a motheo a bontšha gore ke ka baka la’ng o ka e belaela.


text:
Phetho
“Le be baekiši ba bao ka tumelo le go se fele pelo ba jago bohwa bja dikholofetšo.”
1, 2. Ke ka baka la’ng go le bohlokwa gore re be le tumelo gona bjale? Bontšha.
TUMELO. Le ke lentšu le le kgahlišago leo le šupago seka se sebotse kudu. Eupša ge re kopana le lentšu leo, re swanetše go nagana ka polelwana e nngwe gape e lego: “Go akgofa!” Ka gobane, ge e ba re se na tumelo, re swanetše go e hlagolela ka go akgofa. Le gona, ge re na le tumelo, re swanetše go akgofela go e šireletša le go e matlafatša. Ka baka la’ng?
2 Akanya o phatša gare ga leganata le legolo, o nyorilwe wa go hwa. Ge o hwetša meetse, o swanetše go a šireletša. Le gona, o swanetše go tsoma a mangwe e le gore a se fele go fihlela o fetša leeto la gago. Go swana le leganata leo le se nago meetse, le lehono re phela lefaseng leo le se nago tumelo e bile go bonolo gore e hwe ge e ba e sa šireletšwe le go matlafatšwa. Go swana le ge re ka se phele ntle le meetse, re ka se kgone go ba le tswalano le Jehofa ge re se na tumelo.
3. Jehofa o re neile’ng go re thuša go aga tumelo ya rena, gona ke dilo dife tše pedi tšeo re swanetšego go gopola go di dira?
3 Jehofa o a tseba gore go akgofile gore re be le tumelo, e bile o a tseba gore go thata go e hwetša le go e matlafatša lehono. Ga go pelaelo gore se ke sona se dirilego gore a re nee mehlala yeo re ka e ekišago. Jehofa o ile a budulela moapostola Paulo go ngwala gore: “Le be baekiši ba bao ka tumelo le go se fele pelo ba jago bohwa bja dikholofetšo.” (Baheb. 6:12) Le gona le ke lebaka leo mokgatlo wa Jehofa o re kgothaleditšego go katanela go ekiša mehlala ya banna le basadi bao ba botegago, ba bjalo ka bao re ithutilego ka bona pukung ye. Eupša ga bjale re swanetše go dira’ng? A re gopoleng dilo tše tše pedi: (1) Re swanetše go dula re matlafatša tumelo ya rena; (2) re swanetše go dula re naganne ka kholofelo ya rena.
4. Sathane o ipontšhitše bjang e le lenaba la tumelo, eupša ke ka baka la’ng re sa swanela go nyama?
4 Dula o matlafatša tumelo ya gago. Sathane ke lenaba le legolo la tumelo ya rena. Mmuši wa lefase le o fetotše tshepedišo ye ya dilo gore e swane le leganata la go hloka tumelo. O na le matla a magolo go re feta. Na re swanetše go nyama re nagana gore re ka se kgone go ba le tumelo le go e matlafatša? Le gatee! Jehofa ke Mogwera yo mogolo wa bao ba nyakago go ba le tumelo ya kgonthe. O re kgonthišetša gore ge re ka ithekga ka Yena, re ka fenya Diabolo a ba a feleletša a re tšhaba! (Jak. 4:7) Re mo ganetša ka go ipha nako ya go matlafatša tumelo ya rena le go e godiša letšatši le letšatši. Re ka dira seo bjang?
5. Go tlile bjang gore banna le basadi ba botegago ba ka Beibeleng ba be le tumelo? Hlalosa.
5 Go etša ge re bone, banna le basadi ba tumelo ba ka Beibeleng ga se ba belegwa ba na le tumelo. Ba re neile bohlatse bja gore tumelo ke seka seo se tšweletšwago ke moya o mokgethwa wa Jehofa. (Bagal. 5:22, 23) Ba ile ba rapela Jehofa gore a ba thuše gomme o ile a dula a ba thuša go matlafatša tumelo ya bona. A re ba ekišeng, re se lebale gore Jehofa o nea ka boati moya wa gagwe o mokgethwa go bao ba o kgopelago gomme ba šoma ka go dumelelana le dithapelo tša bona. (Luka 11:13) Na go na le se sengwe seo re ka se dirago go feta se?
6. Re ka holwa bjang kutšwanyana ke go ithuta ka dipego tša Beibele?
6 Ka pukung ye, re ahlaahlile mehlala e mmalwa ya batho bao ba nago le tumelo e kgahlišago. Go sa na le e mengwe e mentši kudu! (Bala Baheberu 11:32.) O mongwe le o mongwe o ka re thuša ge re ithuta ka mo go tseneletšego le go rapela ka wona. Re ka se matlafatše tumelo ya rena ge e ba re fo bala ka lepotlapotla dipego tša Beibele tša batho ba bontšhitšego tumelo. Re swanetše go fetša nako e ntši re naganišiša ka seo re se balago le seo se dikologilego dipego tšeo tša Beibele gore di re hole kudu. Ge re ka se lebale gore banna le basadi bao ba be ba na “le maikwelo a swanago le a rena,” mehlala ya bona e tla ba ya kgonthe go rena. (Jak. 5:17) Re ka kgona go kwešiša kamoo ba bego ba ikwa ka gona ge ba be ba lebeletšane le ditlhohlo le mathata a swanago le a rena.
7-9. (a) Ba bangwe ba banna le basadi ba tumelo ba mehleng ya Beibele ba ka ba ba ile ba ikwa bjang ka go hlankela Jehofa go swana le rena lehono? (b) Ke ka baka la’ng re swanetše go matlafatša tumelo ya rena ka mediro?
7 Le rena re matlafatša tumelo ya rena ka mediro. Go ba gona, “tumelo ka ntle le mediro e hwile.” (Jak. 2:26) Anke o nagane kamoo banna le basadi bao re badilego ka bona ba ka bego ba ile ba thaba ka gona ge nkabe ba neilwe modiro woo Jehofa a re kgopetšego gore re o dire lehono!
8 Ka mohlala, Aborahama o be a tla ikwa bjang ge nkabe a be a boditšwe gore o tla rapela Jehofa gare ga dihlopha tše di rulagantšwego tša barapedigotee bao ba rapelago ka Diholong tša Mmušo le dikopanong tše dikgolo, moo dikholofetšo tšeo a di ‘bonego di le kgole’ di ahlaahlwago le go hlaloswa ka botlalo, e sego dialetareng tša go se re selo? (Bala Baheberu 11:13.) Le gona, Eliya o be a tla ikwa bjang ge nkabe a boditšwe gore modiro wa gagwe o be o tla akaretša go etela batho ka ntlo le ntlo a ba nea molaetša wa khomotšo le kholofelo, e sego go fediša baporofeta ba Baali mola a dutše a leka go hlankela Jehofa ka tlase ga kgoši e kgopo ya mohlanogi? Na ruri banna le basadi bao ba tumelo ba be ba ka se thabele go hlankela Jehofa go swana le rena lehono?
9 Ka gona, a re duleng re matlafatša tumelo ya rena ka mediro. Ge re dutše re dira bjalo, re tla ba re diriša seo re ithutilego sona mehlaleng ya tumelo ya banna le basadi bao ba lego ka Lentšung la Modimo leo le buduletšwego. Go etša ge go boletšwe Matsenong a puku ye, re tla kgona go ba tšea e le bagwera ba rena ba paale. Lega go le bjalo, kgauswinyane segwera seo e tla ba sa kgonthe.
10. Ke’ng seo se tla re thabišago Paradeiseng?
10 Dula o naganne ka kholofelo ya gago. Banna le basadi ba botegago ba be ba dutše ba matlafatšwa ke kholofelo ya bona go Modimo. Na go bjalo le ka wena? Ka mohlala, akanya kamoo o tlago go thaba ka gona ge o kopana le bahlanka ba botegago ba Modimo nakong ya “tsogo ya . . . ba lokilego.” (Bala Ditiro 24:15.) O ka rata go ba botšiša dipotšišo dife?
11, 12. Lefaseng le lefsa, ke dipotšišo dife tšeo o ka di botšišago (a) Abele? (b) Noa? (c) Aborahama? (d) Ruthe? (e) Abigaile? (f) Esitere?
11 Ge o kopana le Abele, na o ka se rate go mmotšiša gore batswadi ba gagwe ba be ba le bjang? Goba o ka mmotšiša gore: “Na o kile wa bolela le bakerubi bao ba bego ba hlapeditše tsela ya go tsena Edene? Na ba ile ba go araba?” Go thwe’ng ka Noa? O ka mmotšiša gore: “Na o be o boifišwa ke Banefilimi? O ile wa hlokomela bjang diphoofolo ka moka ngwageng woo le o feditšego ka arekeng?” Ge o kopana le Aborahama, o ka mmotšiša gore: “Na o kile wa bona Sheme? Ke mang a go rutilego ka Jehofa? Na go be go le thata go tloga Uri?”
12 Ka mo go swanago, akanya ka dipotšišo tšeo o ka di botšišago basadi ba botegago bao ba tlago go tsošwa. “Ruthe, o tutueleditšwe ke’ng go ba morapedi wa Jehofa?” “Abigaile, na o be o sa boife ge o be o botša Nabala kamoo o thušitšego Dafida?” “Esitere, go diragetše’ng ka wena le Morodekai ka morago ga kanegelo e lego ka Beibeleng?”
13. (a) Bao ba tsošitšwego ba ka rata go go botšiša’ng? (b) O ikwa bjang ka kholofelo ya go tlo kopana le banna le basadi ba botegago ba bogologolo?
13 Ruri banna le basadi bao ba botegago le bona ba ka nyaka go go botšiša dipotšišo tše dintši. E tla ba mo go thabišago go ba botša ka matšatši a thata a bofelo le kamoo Jehofa a šegofaditšego batho ba gagwe dinakong tšeo tše thata! Ga go pelaelo gore ba tla thabišwa ke go kwa kamoo Jehofa a phethagaditšego dikholofetšo tša gagwe ka moka. Matšatšing ao a tlago, go ka se sa nyakega gore re akanye ka bahlanka ba Modimo bao go boletšwego ka bona ka Beibeleng. Ba tla be ba na le rena Paradeiseng! Ka gona, tšwela pele o dira sohle seo o ka se kgonago gona bjale go dira gore e be ba kgonthe go wena. Dula o ekiša tumelo ya bona. Eka o ka thabela go hlankela Jehofa gotee le bona e le bagwera ba gago ba rategago ka mo go sa felego!


text:
BAFSA BA A BOTŠIŠA
Nka Dira’ng Gore ke Robale Nako e Oketšegilego?
Beibele e re: “
Seatla se se tletšego khutšo se phala diatla tše pedi tše di tletšego boitapišo gotee le go kitimiša phefo.” (Mmoledi 4:6) Ge o sa robale gabotse, o ka se kgone go šoma gabotse!
“Ge e ba ke se ka robala ka mo go lekanego, ga ke kgone go nagana gabotse. Ke ba le bothata bja go tsepamišetša kgopolo selong le ge e le sefe!”—Rachel wa nywaga e 19.
“Mo e ka bago ka iri ya bobedi thapama, ke lapa kudu moo ke ikwago eka nka robala ke dutše ke boledišana le motho!”—Kristine wa nywaga e 19.
Na o nyaka go robala nako e teletšana? Se se latelago ke seo tše dingwe tša dithaka tša gago di se dirilego.
Phema go robala bošego kudu. Catherine wa nywaga e 18 o re: “
Ke be ke dutše ke dira boiteko bja gore ke se ke ka robala bošego kudu.”
Phema go bolela le bagwera ba gago go fihla bošego kudu. Richard wa nywaga e 21 o re: “
Ka dinako tše dingwe bagwera ba ka ba nteletša mogala goba ba nthomela melaetša bošego kudu, eupša matšatši a ke ithutile go kgaotša poledišano gomme ke robale.”
Robala ka nako gomme o tsoge ka nako e swanago. Jennifer wa nywaga e 20 o re: “
Matšatši a ke leka gore ka mehla ke robale le go tsoga ka nako e swanago.”
Sephiri sa Gore o Atlege: Katanela gore bonyenyane bošego bjo bongwe le bjo bongwe o robale diiri tše seswai.
O ka holega kudu ka go fo gata megato e sego kae e bonolo ya gore o robale ka mo go lekanego. Gopola gore go ba le boemo bjo bobotse bja tša maphelo go tla go thuša gore o bogege kaone, o ikwe o phetše gabotse e bile o šome gabotse.
Ka go se swane le dilo tše itšego bophelong, boemo bja gago bja tša maphelo ke selo seo o ka se laolago ka tekanyo e itšego. Erin wa nywaga e 19 o re: “
Se se šalago ke gore, boemo bja gago bja tša maphelo bo ithekgile ka motho o tee feela, bo ithekgile ka wena.”


text:
Kgaolo 82: Morodekai le Esitere
ANKE re boele morago nywageng e sego kae pele ga ge Esera a ka ya Jerusalema. Morodekai le Esitere e be e le Baisiraele ba maemo a phagamego kudu mmušong wa Peresia. Esitere e be e le mohumagadi gomme Morodekai motswalagwe a latela kgoši ka maemo mmušong. Anke re bone kamoo se se diregilego ka gona.
Batswadi ba Esitere ba ile ba hwa e sa le yo monyenyane kudu gomme a godišwa ke Morodekai. Ahasiwerosi kgoši ya Peresia o be a na le mošate motseng wa Shushani gomme Morodekai e be e le yo mongwe wa bahlanka ba gagwe. Bjale, ka letšatši le lengwe kgoši e ile ya bitša mosadi wa yona e lego Wasithi eupša yena a gana go tla, ke moka kgoši ya kgetha mosadi yo mongwe gore e be mohumagadi wa yona. Na o a tseba gore e ile ya kgetha mang? Ee, e ile ya kgetha mosadi yo mobotse le yo e a lego yo mofsa yo a bego a bitšwa Esitere.
Na o a mmona monna yo a ikgogomošago yo batho ba mo khunamelago mo seswantšhong? Ke Hamani. O be a le maemong a phagamego kudu Peresia. O be a nyaka gore Morodekai yo o mmonago a dutše mo, le yena a mo khunamele. Eupša Morodekai ga se a ka a dira bjalo. O be a bona e le phošo go khunamela monna yo yo mobe. Se se ile sa galefiša Hamani kudu. Ka gona o ile a dira se se latelago:
O ile a botša kgoši maaka ka Baisiraele. A re: ‘Setšhaba se ga se sa loka e bile ga se kwe melao ya gago. Se swanetše go bolawa.’ Ahasiwerosi o be a sa tsebe gore Esitere mosadi wa gagwe e be e le Moisiraele. Ka go re’alo, a theetša Hamani gomme a bea molao wa gore ka letšatši le itšego Baisiraele ka moka ba bolawe.
Ge Morodekai a ekwa ka molao woo, a nyama kudu. A romela molaetša go Esitere a re: ‘O swanetše go botša kgoši taba ye gomme o e kgopele gore e re phološe.’ Molao wa Peresia o be o sa dumelele motho go ya go kgoši ka ntle ga ge e mmiditše. Eupša Esitere o ile a ya a se a bitšwa. Kgoši e ile ya mo šupa ka molamo wa yona wa gauta, e lego seo se bego se bontšha gore a ka se bolawe. Esitere a laletša kgoši le Hamani monyanyeng o mogolo wo a bego a o dirile. Ke moka gona moo kgoši ya botšiša Esitere seo a nyakago go se kgopela go yona. Esitere a re o tla e botša seo a se kgopelago ge e ka tla le Hamani monyanyeng o mongwe letšatšing le le latelago.
Ge ba le moo monyanyeng, Esitere a re go kgoši: ‘Nna le setšhaba sa gešo re tlo bolawa.’ Kgoši ya galefa. Ya re: ‘Ke mang motho yo a nago le sebete se sekaakaa sa go dira sona seo?’
Esitere a re: ‘Motho yoo wa lenaba ke Hamani yo yo mobe!’
Bjale kgoši ya galefa kudu le go feta. Ya laela gore Hamani a bolawe. Ka morago ga moo, kgoši ya dira gore Morodekai e be yena a e latelago ka maemo mmušong. Morodekai a laela gore go bewe molao o mofsa woo o dumelelago Baisiraele gore ba itwele letšatšing leo ba bego ba tlo bolawa ka lona. Ka ge Morodekai bjale a be a le maemong a phagamego, batho ba bantši ba ile ba thuša Baisiraele gomme ba phološwa manabeng a bona.
Puku ya Beibele ya Esitere.
Dipotšišo
- Morodekai le Esitere e be e le bomang?
- Ke ka baka la’ng Kgoši Ahasiwerosi a ile a nyaka go nyala mosadi yo mongwe, gona o ile a kgetha mang?
- Hamani e be e le mang, gomme ke eng seo se ilego sa mo galefiša kudu?
- Ke molao ofe wo o ilego wa bewa, gona Esitere o ile a dira’ng ka morago ga gore a amogele molaetša wo o tšwago go Morodekai?
- Go ile gwa direga’ng ka Hamani, gomme Morodekai yena a diragalelwa ke eng?
- Baisiraele ba ile ba phološwa bjang manabeng a bona?
Dipotšišo tša tlaleletšo
- Bala Esitere 2:12-18.
Esitere o ile a bontšha bjang bohlokwa bja go hlagolela “moya wo o homotšego le o boleta”? (Esitere 2:15; 1 Pet. 3:1-5)
- Bala Esitere 4:1-17.
Go swana le ge Esitere a ile a newa sebaka sa go emela borapedi bja therešo, lehono re neilwe sebaka sefe sa go bontšha boineelo bja rena go Jehofa le go mmotegela? (Esitere 4:13, 14; Mat. 5:14-16; 24:14)
- Bala Esitere 7:1-6.
Go swana le ge Esitere a ile a dira, ba bantši ba batho ba Modimo lehono le bona ba ile ba ipea bjang kotsing ya go ka tlaišwa? (Esitere 7:4; Mat. 10:16-22; 1 Pet. 2:12)
Ithute ka mo go oketšegilego
Karata ya Beibele ya Esitere
Go ba le sebete ga Esitere go ile gwa phološa bjang maphelo? Phrintha karata ye ya Beibele gomme o ithute mohlaleng wa gagwe.


text:
KGAOLO 53
Mmuši yo a Kgonago go Laola Dilo tša Tlhago
MATEO 14:22-36 MAREKA 6:45-56 JOHANE 6:14-25
BATHO BA NYAKA GO DIRA JESU KGOŠI
JESU O SEPELA GODIMO GA MEETSE, O HOMOTŠA PHEFO
Go fepa ga Jesu batho ba dikete ka mohlolo go kgoma maphelo a batho e le ruri. Ba phetha ka gore “ka kgonthe yo ke moporofeta yo a bego a tlo tla lefaseng,” e lego Mesia, le gore ruri e be e tla ba mmuši yo a swanelegago. (Johane 6:14; Doiteronomio 18:18) Ka gona batho ba loga maano a go swara Jesu gore ba mo dire kgoši.
Lega go le bjalo, Jesu o lemoga maano ao batho ba a logago. O phatlalatša mašaba gomme o laela barutiwa ba gagwe gore ba tsene ka sekepeng sa bona. Ba lebile kae? Ba lebile thokong ya Betsaida ke moka ba ya Kaperenaume. Jesu o a tloga o ya thabeng gore a yo rapela a le noši bošegong bjoo.
Jesu o bona sekepe se le kgojana ka seetša sa ngwedi pejana ga masa. Maphoto a lewatle a be a bethwa ke phefo e matla gomme baapostola ba ‘swere bothata bja go hudua sekepe ka ge ba lebane le phefo.’ (Mareka 6:48) Jesu o fologa thabeng gomme o thoma go sepela godimo ga maphoto, a lebile go bona. Bjale ba be ba “sesitše monabo wa mo e ka bago dikhilomithara tše hlano goba tše tshelelago.” (Johane 6:19) Barutiwa ba bona eka Jesu o a ba feta gomme ba goeletša ba tšhogile ba re: “Ke seriti!”—Mareka 6:49.
Jesu o araba ka tsela ya go kgothatša o re: “Tiang matla! Ke nna; le se boife.” Eupša Petro o re: “Morena, ge e ba e le wena, ntaele gore ke tle go wena ke sepela godimo ga meetse.” Jesu o araba ka gore: “Tlaa!” Ka nako yeo, Petro o fologa sekepeng a sepela godimo ga meetse a eya go Jesu. Eupša ge Petro a lebelela ledimo, a tšhoga gomme a thoma go nwelela. A goeletša a re: “Morena, mphološe!” Ge Jesu a otlolla seatla sa gagwe, o swara Petro gomme o re: “Wena wa tumelo e nyenyane, ke ka baka la’ng o fentšwe ke pelaelo?”—Mateo 14:27-31.
Petro le Jesu ba tsena ka sekepeng gomme phefo e a okobala. Barutiwa ba maketše, eupša na ba swanetše go makala? Ge nkabe ba kwešišitše “seo ba bego ba swanetše go ithuta sona ka mohlolo wola wa dinkgwa,” e lego mohlolo woo Jesu a o dirilego diiri tše sego kae pejana ge a fepa ba dikete, gona ba be ba sa swanela go makala ge ba mmona a sepela godimo ga meetse gomme a homotša phefo. Bjale ba a mo khunamela gomme ba re: “Ruri o Morwa wa Modimo.”—Mareka 6:52; Mateo 14:33.
Go se go ye kae ba fihla molaleng o mobotse wo o tšweletšago dienywa wa Genetsareta wo o lego ka borwa bja Kaperenaume. Ba emiša sekepe moo gomme ba ya lebopong. Batho ba lemoga Jesu gomme bona le ba bangwe ba tikologong ba tliša bao ba babjago go yena. Ge bao ba babjago ba kgwatha morumo wa seaparo sa gagwe sa ka ntle, ba fola ka mo go feletšego.
Mo nakong ye, lešaba leo le bonego ge go fepša ba dikete ka mohlolo le lemoga gore Jesu o sepetše. Ka gona ge diketswana tšeo di tšwago Tiberiase di fihla, batho ba a di namela gomme ba ya Kaperenaume go yo nyaka Jesu. Ge ba mo hwetša, ba botšiša gore: “Rabi, o tlile neng mo?” (Johane 6:25) Jesu o a ba kgalema, a dira se ka lebaka leo le kwagalago, bjalo ka ge re tla bona.


text:
‘Theetša Gomme o Kwešiše Seo se Bolelwago’
“Ntheetšeng, ka moka ga lena gomme le kwešiše se se bolelwago.”—MAR. 7:14.
1, 2. Ke ka baka la’ng batho ba bantši bao ba kwelego Jesu a ruta ba ile ba palelwa ke go kwešiša seo a bego a se bolela?
MOTHO a ka go kwa o bolela le yena. E bile a ka kwa le segalo sa lentšu la gago. Eupša seo se be se tla mo hola ka’ng ge e ba a sa kwešiše seo o se bolelago? (1 Bakor. 14:9) Ka mo go swanago, batho ba dikete ba ile ba kwa Jesu a bolela. Le gona o ile a bolela le bona ka leleme leo ba bego ba le kwešiša. Lega go le bjalo, ga se bohle ba ilego ba kwešiša seo a bego a se bolela. Ke ka baka leo a ilego a botša batheetši ba gagwe gore: “Ntheetšeng, ka moka ga lena gomme le kwešiše se se bolelwago.”—Mar. 7:14.
2 Ke ka baka la’ng ba bantši ba ile ba palelwa ke go kwešiša seo Jesu a bego a se bolela? Lebaka ke gore ba bangwe ba be ba šetše ba inaganela dilo tša bona ka yena e bile ba na le maikemišetšo a fošagetšego. Jesu o ile a bolela ka batho ba bjalo gore: “Le beela molao wa Modimo ka thoko ka mahlajana gore le kgomarele tlwaelo ya lena.” (Mar. 7:9) Batho ba ga se ba ka ba itshwenya ka go nyaka go kwešiša seo Jesu a bego a se bolela. Ba be ba sa nyake go fetoša ditsela tša bona le dipono tša bona. Ditsebe tša bona di be di ekwa, eupša ba tswaletše dipelo tša bona! (Bala Mateo 13:13-15.) Lega go le bjalo, ke’ng seo rena re ka se dirago go kgonthišetša gore re dula re butše dipelo tša rena gore re holwe ke dithuto tša Jesu?
KAMOO RE KA HOLWAGO KE DITHUTO TŠA JESU
3. Ke ka baka la’ng barutiwa ba Jesu ba ile ba kwešiša seo a bego a se bolela?
3 Re swanetše go ekiša mohlala wa barutiwa ba Jesu bao ba bego ba ikokobeditše. O ile a bolela ka bona gore: “Go thaba mahlo a lena gobane a a bona, le ditsebe tša lena gobane di a kwa.” (Mat. 13:16) Ke ka baka la’ng ba ile ba kwešiša Jesu mola ba bangwe ba ile ba palelwa? Sa pele, ba be ba ikemišeditše go botšiša le go leka go kwešiša seo Jesu a bego a se bolela. (Mat. 13:36; Mar. 7:17) Sa bobedi, ba be ba ikemišeditše go oketša tsebo ya bona ka seo ba bego ba šetše ba se tseba. (Bala Mateo 13:11, 12.) Sa boraro, ba be ba ikemišeditše go diriša seo ba se kwelego le go se kwešiša maphelong a bona le maitekong a bona a go thuša ba bangwe.—Mat. 13:51, 52.
4. Ke dilo dife tše tharo tšeo re swanetšego go di dira gore re kwešiše diswantšho tša Jesu?
4 Ge e ba re nyaka go kwešiša diswantšho tša Jesu, re swanetše go latela mohlala wa barutiwa ba gagwe ba botegago. Le gona re swanetše go dira dilo tše di latelago tše tharo: Sa pele, re swanetše go ipha nako ya go ithuta le go naganišiša ka seo Jesu a se boletšego, re dire nyakišišo gomme re botšiše dipotšišo tše di kwagalago. Seo se tla re thuša go ba le tsebo. (Die. 2:4, 5) Sa bobedi, re swanetše go bona kamoo tsebo yeo e tswalanago ka gona le seo re šetšego re se tseba, re bone kamoo e re holago ka gona maphelong a rena. Seo se tla dira gore re be le kwešišo. (Die. 2:2, 3) Sa mafelelo, re swanetše go diriša seo re ithutilego sona, re phele ka go dumelelana le sona. Seo se tla bontšha gore re bohlale.—Die. 2:6, 7.
5. Bontšha phapano magareng ga tsebo, kwešišo le bohlale.
5 Phapano ke’ng magareng ga tsebo, kwešišo le bohlale? Mohlala šo: A re re o eme gare ga tsela gomme o bona pese e go lebantše. Sa pele, o a bona gore selo seo ke pese—seo ke tsebo. Sa bobedi, o a lemoga gore ge o ka se tšhabe, e tla go thula—seo ke kwešišo! Ke moka o a tšhaba gore e se go thule—seo ke bohlale! Ga go makatše ge Beibele e gatelela gore re “[lote] bohlale le tlhaologanyo.” Maphelo a rena a ithekgile ka dika tše.—Die. 3:21, 22; 1 Tim. 4:16.
6. Ke dipotšišo dife tše nne tšeo re tlo di botšišago ge re dutše re ahlaahla diswantšho tša Jesu tše šupago? (Bona lepokisi.)
6 Sehlogong se le go se se latelago, re tlo ahlaahla diswantšho tša Jesu tše šupago. Ge re dutše re dira bjalo, re tlo tšama re botšiša dipotšišo tše di latelago: Seswantšho se se bolela’ng? (Seo se re thuša gore re be le tsebo.) Ke ka baka la’ng Jesu a ile a diriša seswantšho se? (Se se dira gore re be le kwešišo.) Re ka diriša bjang seo re ithutago sona seswantšhong se sengwe le se sengwe go ikhola le go hola ba bangwe? (Seo ke bohlale.) Potšišo ya mafelelo ke gore seo se re ruta’ng ka Jehofa le Jesu?
THORO YA SEHLARE SA MOSETATA
7. Seswantšho sa thoro ya sehlare sa mosetata se bolela’ng?
7 Bala Mateo 13:31, 32. Ke’ng seo se bolelwago ke seswantšho sa Jesu sa mabapi le thoro ya sehlare sa mosetata? Thoro ye e swantšhetša molaetša wa Mmušo le mafelelo ao molaetša woo o bago le ona—go hlongwa ga phuthego ya Bokriste. Go swana le thoro ya sehlare sa mosetata yeo e lego “peu e nyenyanenyenyane go dipeu ka moka,” phuthego ya Bokriste e thomile e le e nyenyane ka 33 C.E. Eupša ka morago ga nywagasome e sego kae feela, phuthego yeo e ile ya gola ka lebelo. E ile ya gola ka tsela e makatšago kudu. (Bakol. 1:23) Kgolo ye e be e le bohlokwa ka gobane Jesu o re botša gore “dinonyana tša legodimo” di ile tša kgona go hwetša “madulo gare ga makala a sona.” Dinonyana tše di swantšhetša batho ba dipelo tše dibotse bao ba hwetšago dijo tša moya, moriti le madulo ka phuthegong ya Bokriste.—Bapiša le Hesekiele 17:23.
8. Ke ka baka la’ng Jesu a ile a diriša seswantšho sa thoro ya sehlare sa mosetata?
8 Ke ka baka la’ng Jesu a ile a diriša seswantšho se? O dirišitše kgolo e makatšago ya thoro ya sehlare sa mosetata go swantšhetša matla ao thulaganyo ya Mmušo wa Modimo e nago le ona ya gore go be le kgolo, tšhireletšego le go fenya mapheko ka moka. Ga e sa le go tloga ka 1914, karolo e bonagalago ya mokgatlo wa Modimo e godile ka tsela e makatšago! (Jes. 60:22) Bao e lego karolo ya mokgatlo woo ba thabetše tšhireletšo e kgahlišago ya moya. (Die. 2:7; Jes. 32:1, 2) Go oketša moo, dikgahlego tša Mmušo wa Modimo di tšwela pele di gola le go fenya mapheko ka moka.—Jes. 54:17.
9. (a) Re ka ithuta’ng seswantšhong sa thoro ya sehlare sa mosetata? (b) Se se re ruta’ng ka Jehofa le Jesu?
9 Re ka ithuta’ng seswantšhong sa thoro ya sehlare sa mosetata? Mohlomongwe re dula tikologong yeo go nago le Dihlatse tše sego kae goba moo batho ba sa arabelego ka pela molaetšeng wa Mmušo. Lega go le bjalo, go gopola gore Mmušo wa Modimo o ka fenya mapheko ka moka go tla re nea matla a go kgotlelela. Ka mohlala, ge Ngwanabo rena Edwin Skinner a be a fihla India ka 1926, go be go na le Dihlatse tše sego kae feela nageng yeo. Mathomong go be go se na nko e tšwago lemina, e bile modiro o be o sepela ka go nanya. Eupša o ile a tšwela pele a dira boboledi gomme a bona molaetša wa Mmušo o fenya mapheko a magolo. Gona bjale kua India go na le Dihlatse tše mafolofolo tša ka godimo ga tše 37 000, gomme batho ba fetago ba 108 000 ba bile gona Segopotšong ka 2013. Le gona bona kamoo molaetša wa Mmušo o gotšego kudu ka gona. Ngwageng woo Ngwanabo rena Skinner a fihlilego India ka wona, modiro wa boboledi o be o sa tšwa go thoma kua Zambia. Gona bjale go na le bagoeledi ba ka godimo ga ba 170 000 nageng yeo, gomme batho ba 763 915 ba bile gona Segopotšong ka 2013. Se se bolela gore motho o tee go ba 18 kua Zambia o bile gona Segopotšong. A kgolo e makatšago gakaakaang!
KOMELO
10. Seswantšho sa mabapi le komelo se bolela’ng?
10 Bala Mateo 13:33. Ke’ng seo se bolelwago ke seswantšho sa mabapi le komelo? Seswantšho se le sona se emela molaetša wa Mmušo le mafelelo ao o bago le ona. “Hlama ka moka” ya bupi e swantšhetša ditšhaba ka moka, gomme go bela go swantšhetša go phatlalala ga molaetša wa Mmušo ka modiro wa boboledi. Go fapana le thoro ya sehlare sa mosetata yeo kgolo ya yona e bonagalago gabotse, go phatlalala ga komelo mathomong ga go bonagale. Diphetogo di thoma go bonagala ka morago ga nako e telele.
11. Ke ka baka la’ng Jesu a ile a diriša seswantšho sa mabapi le komelo?
11 Ke ka baka la’ng Jesu a ile a diriša seswantšho se? O be a bontšha gore molaetša wa Mmušo o na le matla a go fihla dikarolong tša kgole le go fetoša maphelo. Molaetša wa Mmušo o fihlile “karolong ya kgole ya lefase.” (Dit. 1:8) Lega go le bjalo, diphetogo tšeo di tlišwago ke molaetša wo ga se ka mehla di bonagalago; le seo o se dirago se ka no se lemogwe mathomong. Eupša diphetogo di gona—e bile ga se feela gore go fetoga dipalopalo eupša gape go fetoga batho bao ba amogelago molaetša wo o matla.—Baroma 12:2; Baef. 4:22, 23.
12, 13. Go etša ge go hlalositšwe seswantšhong sa mabapi le komelo, nea mehlala yeo e bontšhago gore modiro wa go bolela ka Mmušo o gotše.
12 Gantši mafelelo a modiro wa go bolela ka Mmušo a bonagala ka morago ga nywaga e mentši modiro o šetše o thomile. Ka mohlala, Franz le Margit, bao ga bjale ba hlankelago lekaleng le lengwe, ka 1982 ba be ba hlankela ofising ya lekala kua Brazil. Ba ile ba dira boboledi motsaneng wa moo. Ba ile ba thoma thuto ya Beibele le mosadi yo mongwe yo a bego a na le bana ba bane. Yo mogolo wa bašemanyana ba gagwe, yoo ka nako yeo a bego a na le nywaga e 12, o be a na le dihlong kudu e bile gantši a leka go utama ge go be go tlo swarwa thuto. Ka ge banyalani ba ba ile ba newa kabelo e mpsha, thuto e ile ya kgaotša. Eupša ka morago ga nywaga e 25 ba ile ba etela motsaneng woo. Ba ile ba hwetša’ng? Ba ile ba hwetša go na le phuthego ya bagoeledi ba 69 yeo e nago le babulamadibogo ba ka mehla ba 13, e bile go na le Holo e mpsha ya Mmušo. Go thwe’ng ka mošemanyana yola wa dihlong? Gona bjale o hlankela e le molomaganyi wa sehlopha sa bagolo! Go swana le komelo ya seswantšhong sa Jesu, molaetša wa Mmušo o be o gotše e bile o fetošitše maphelo a batho ba bantši—gomme seo se ile sa thabiša banyalani bao!
13 Therešo ya gore molaetša wa Mmušo o na le matla a go fetoša batho e bonagetše kudu dinageng tšeo go tšona modiro wa rena o thibetšwego semmušo. Go thata go tseba gore modiro wa rena o gotše gakaakaang dinageng tše bjalo, le gona gantši re makatšwa ke mafelelo a mabotse ao a bago gona. Ka mohlala, nagana ka Cuba. Molaetša wa Mmušo o fihlile Cuba ka 1910, gomme Ngwanabo rena Russell a etela moo ka 1913. Lega go le bjalo, mathomong modiro o be o sepela ka go nanya. Gona bjale go bjang kua Cuba? Go na le bagoeledi ba ka godimo ga ba 96 000, gomme batho ba 229 726 ba bile gona Segopotšong ka 2013—e lego motho o tee go badudi ba 48 sehlakahlakeng se. Gaešita le dinageng tšeo modiro wa rena o sego wa thibelwa, molaetša wa Mmušo o ka ba o fihlile mafelong ao Dihlatse tša moo di naganago gore di ka se kgone go nea bohlatse. *—Mmo. 8:7; 11:5.
14, 15. (a) Ke’ng seo yo mongwe le yo mongwe wa rena a ka ithutago sona seswantšhong sa mabapi le komelo? (b) Se se re ruta’ng ka Jehofa le Jesu?
14 Re ka ithuta’ng seswantšhong sa Jesu sa mabapi le komelo? Ge re naganišiša ka seo se bolelwago ke seswantšho se sa Jesu, re a bona gore ga go hlokagale gore re hlwe re ikopiša hlogo ka go ipotšiša gore molaetša wa Mmušo o tla fihlelela bjang batho ba dimilione bao ba sego ba hlwa ba o kwa. Dilo ka moka di ka diatleng tša Jehofa. Bjale mošomo wa rena ke ofe? Lentšu la Modimo le araba ka gore: “Bjala peu ya gago mesong gomme o se ke wa khutšiša seatla sa gago go fihlela e eba mantšiboa; ka gobane ga o tsebe mo e tlago go mela gona, e ka ba mo goba mola, le gona ga o tsebe ge e ba bobedi bja tšona di tla mela ka go swana.” (Mmo. 11:6) Go ba gona, ga se gore re swanetše go lebala go rapelela gore modiro wa boboledi o atlege, kudukudu dinageng tšeo modiro wo o thibetšwego.—Baef. 6:18-20.
15 Go oketša moo, ga se ra swanela go fela matla ge mathomong re sa bone mafelelo a mabotse a boitapišo bja rena. Le ka mohla re se ke ra nyatša “mehla ya dilo tše dinyenyane.” (Sak. 4:10) Go ka direga gore re tle re bune mo gontši kudu go feta kamoo re bego re letetše ka gona!—Ps. 40:5; Sak. 4:7.
MMAPATŠI WA MOSEPEDI LE LETLOTLO LE LE UTILWEGO
16. Ke’ng seo se bolelwago ke seswantšho sa mabapi le mmapatši wa mosepedi le sa letlotlo le le utilwego?
16 Bala Mateo 13:44-46. Ke’ng seo se bolelwago ke seswantšho sa mabapi le mmapatši wa mosepedi le sa letlotlo le le utilwego? Mehleng ya Jesu, babapatši ba bangwe ba be ba fihla le dikarolong tša kgole tša go swana le Lewatleng la India ba nyakana le diperela tše dibotsebotse. Mmapatši wa seswantšhong se o swantšhetša batho ba dipelo tše dibotse bao ba dirago sohle seo ba ka se kgonago gore ba kgotsofatše dinyakwa tša bona tša moya. “Perela e tee ya theko e kgolo” e swantšhetša therešo ya bohlokwa ya Mmušo. Ka morago ga gore mmapatši yoo a lemoge bohlokwa bja perela yeo, o ile a rekiša “ka bjako” dilo ka moka tšeo a bego a na le tšona, gomme a e reka. Jesu o boletše gape ka monna yo mongwe yo a bego a šoma mašemong yoo a ilego a hwetša letlotlo “le le utilwego.” Ka go se swane le mmapatši yola, monna yo o be a sa tsomane le letlotlo. Eupša go swana le mmapatši, le yena o be a ikemišeditše go rekiša “dilo [ka moka] tšeo a nago le tšona” gore a hwetše letlotlo leo.
17. Ke ka baka la’ng Jesu a ile a diriša seswantšho sa mabapi le mmapatši wa mosepedi le sa letlotlo le le utilwego?
17 Ke ka baka la’ng Jesu a ile a diriša diswantšho tše tše pedi? O be a bontšha gore batho ba hwetša therešo ka ditsela tše di sa swanego. Ba bangwe ba a e tsoma e bile ba dirile sohle seo ba ka se kgonago gore ba e hwetše. Ba bangwe, gaešita le ge ba be ba sa tsomane le yona, ba e hweditše—mohlomongwe e ba hweditše ba ituletše. Go sa šetšwe gore boemo ke bofe, motho yo mongwe le yo mongwe o ile a lemoga bohlokwa bja seo a bego a se hweditše gomme o be a ikemišeditše go ikgafa kudu gore selo seo e be sa gagwe.
18. (a) Diswantšho tše tše pedi di ka re hola bjang? (b) Se se re ruta’ng ka Jehofa le Jesu?
18 Re ka ithuta’ng diswantšhong tše tše pedi? (Mat. 6:19-21) Ipotšiše gore: ‘Na ke na le boemo bja kgopolo bja go swana le bja banna ba? Na ke tšeela therešo godimo go swana le bona? Na ke ikemišeditše go ikgafa ka tsela le ge e le efe gore ke rue therešo, goba na ke dumelela dilo tše dingwe, go swana le mediro ya letšatši le letšatši, di ntšhitiša go e kgomarela?’ (Mat. 6:22-24, 33; Luka 5:27, 28; Bafil. 3:8) Ge lethabo leo re nago le lona ka baka la ge re hweditše therešo le dutše le oketšega, re tla dira sohle seo re ka se kgonago gore re etiše therešo yeo pele maphelong a rena.
19. Re tlo ahlaahla’ng sehlogong se se latelago?
19 Eka re ka bontšha gore re kgonne go theetša le go kwešiša seo se bolelwago ke diswantšho tše tša mabapi le Mmušo wa Modimo. Gopola gore seo ga re se dire ka go fo tseba seo di se bolelago, eupša re se dira ka go diriša seo re ithutilego sona go tšona. Sehlogong se se latelago, re tlo ahlaahla diswantšho tše dingwe tše tharo gomme re bone seo re ka ithutago sona go tšona.
^ ser. 13 Diphihlelo tša mohuta wo di diragetše le dinageng tša go swana le Argentina (Puku ya Ngwaga ya 2001, letlakala 186); Bohlabela bja Jeremane (Puku ya Ngwaga ya 1999, letlakala 83); Papua New Guinea (Puku ya Ngwaga ya 2005, letlakala 63) le Sehlakahlakeng sa Robinson Crusoe (Morokami wa June 15, 2000, letlakala 9).


text:
PHIHLELO
Go Gopola Lerato la ka la Pele go Nthušitše go Kgotlelela
KA June 1970, ke be ke robetše mpeteng wa sepetlele kua Pennsylvania, United States. Ke be ke le lešole la nywaga e 20 leo le tlaišwago ke bolwetši bjo šoro bjo bo fetelago. Mooki wa monna o be a hlahloba kgatelelo ya madi a ka (blood pressure) ka morago ga metsotso e mengwe le e mengwe e 30. Mooki yo a bego a mpheta ka nywaga e sego kae, o be a tshwenyegile ka nna. Ge kgatelelo ya madi a ka e dutše e eya fase, ke ile ka mmotšiša gore: “Na o kile wa bona motho a ehwa?” Sefahlego sa gagwe se ile sa fetoga gomme a araba ka gore: “Aowa, ga se ka ka ka mmona.” Go be go bonagala eka nka se phele, eupša ke ile ka phela. E re ke le anegeleng tše dingwe tša bophelo bja ka.
PHIHLELO YA KA YA MATHOMO NTWENG
Ke ile ka babja ge ke be ke dutše ke šoma ka phapošing ya go direla ophareišene nakong ya ntwa kua Vietnam. Ke be ke thabela go thuša balwetši le batho bao ba gobetšego gomme ke ile ka ba le pakane ya go ba ngaka ya go dira diophareišene. Ke fihlile Vietnam ka July 1969. Go etša mašole ka moka ao a sa tšwago go fihla ao a bego a dumelelwa go dula beke e tee pele a ka šoma e le gore a tlwaele go fapana ga dinako tša dinaga tše di fapafapanego le boemo bja leratadima, le nna ke ile ka dumelelwa go dula beke e tee ke sa šome.
Ke ile ka abelwa go šoma sepetleleng sa mašole kua Mekong Delta. Difofane tše dintši di be di tliša mašole ao a gobetšego sepetlele. Ke be ke rata naga ya gešo le mošomo wa ka, ka gona ke be ke nyaka go thuša badudi ba naga ya gešo le semeetseng. Mašole ao a gobetšego a be a lokišeletšwa go išwa ophareišeng gomme kapejana a išwe dintlwaneng tšeo di dirilwego ka tšhipi tšeo di nago le tshepedišo ya go laola moya wa go tonya le wa go fiša tšeo di bego di dirišetšwa go dira diophareišene. Ngaka ya go dira diophareišene, motho yo a fago balwetši diokobatši nakong ya ge ba tlo dirwa ophareišene le baoki ba babedi, ba ile ba dira sohle seo ba ka se kgonago go phološa batho. Ke ile ka bona mekotla e megolo e meso yeo e sego ya fološwa difofaneng. Ke ile ka botšwa gore mekotla yeo e be e swere ditho tša mebele ya mašole ao a ilego a gobala o šoro ntweng. Ye e bile e nngwe ya dilo tša mathomo tšeo ke ilego ka di bona ge ke fihla ntweng.
GO TSOMA GA KA MODIMO
Ke ile ka kwa therešo la mathomo go Dihlatse tša Jehofa ge ke be ke sa le yo monyenyane. Mma o ile a ithuta Beibele le Dihlatse, eupša ga se a ka a kolobetšwa. Lega go le bjalo, ke be ke thabela go ba gona ge ba ithuta. Ka letšatši le lengwe nna le tate wa ka yo e sego wa madi re ile ra feta kgauswi le Holo ya Mmušo. Ke ile ka mmotšiša gore: “Ke’ng ye?” O ile a re: “O se ke wa tsoga o ile kgauswi le batho bao!” Ka ge ke be ke rata tate le go mmota, ke ile ka mo theetša gomme ka se sa kopana le Dihlatse tša Jehofa.
Lega go le bjalo, ge ke boa Vietnam, ke be ke tshwenywa ke go gopola dilo tše di kwešago bohloko le tše di sa kgahlišego. Ka baka la dilo tšeo ke di bonego ntweng, ke be ke se sa kwa bohloko. Go be go le bjalo ka ge eka ga go na motho yo a tlogago a kwešiša seo se diragetšego kua Vietnam. Ke gopola ke ekwa bahlolampherefere ba bitša mašole a U.S. gore ke babolai ba bana ka baka la dipego tšeo di bontšhago gore bana bao ba se nago molato ba ile ba bolawa. Dilo tše ka moka di ile tša ntira gore ke bone gore ke hloka tswalano le Modimo.
Ke ile ka thoma go ya dikerekeng tše di fapafapanego e le ge ke tsoma Modimo. Ke be ke rata Modimo, eupša ga se ka ka ka rata seo ke se bonego dikerekeng tšeo. Mafelelong, ke ile ka ya Holong ya Mmušo kua Delray Beach, Florida. E be e le Sontaga sa February 1971 ge ke be ke thoma go ya dibokeng.
Ge ke tsena ka Holong ya Mmušo, polelo ya phatlalatša e be e fela, ka gona, ke ile ka emela Thuto ya Morokami. Ga ke sa gopola taba yeo e bego e ahlaahlwa sehlogong seo, eupša ke gopola ke bogetše bana ba phutholla mangwalo ka Dibeibeleng tša bona. Ke be ke tloga ke kgahlegile! Ke ile ka fo theetša le go bogela. Ge ke be ke tloga, ngwanabo rena yo mongwe yo a bego a na le nywaga e ka bago e 80 o ile a tla go nna. Leina la gagwe e be e le Jim Gardner. O ile a ntšha puku ya Therešo ye Išago Bophelong bjo bo sa Felego, gomme a re: “Ke kgopela gore o tšee puku ye.” Ke ile ka re go lokile, gomme ra kwana gore re kopane mesong ya Labone bakeng sa thuto ya ka ya mathomo ya Beibele.
Ka morago ga diboka tša Sontaga seo, ke ile ka swanelwa ke go ya mošomong. Ke be ke šoma sepetleleng sa kua Boca Raton, Florida, gomme ke abetšwe go šoma go tloga ka iri ya bo-11 bošego go fihla go ya bo-7 mesong. Go be go se na balwetši ba bantši bošegong bjoo, ka gona ke ile ka bala puku yeo ya Therešo. Mooki yo mongwe o ile a mphamola puku yeo, a lebelela letlakala la yona la ka ntle, gomme a nyaka go tseba ge e ba ke tla ba yo mongwe wa Dihlatse tša Jehofa. Ke ile ka mo amoga puku yeo gomme ka mmotša gore le ge ke badile karolo ya yona, ge e le gabotse ke nagana go ba Hlatse. O ile a ntlogela, gomme ka fetša go bala puku yeo bošegong bjoo.
Ke ile ka thoma thuto ya ka ya mathomo ya Beibele le Ngwanabo rena Gardner ka go mmotšiša gore: “Bjale, re tlo ithuta’ng?” O ile a araba ka gore: “Puku yela ke go filego yona.” Ke ile ka re: “Ke šetše ke e badile.” Ngwanabo rena Gardner ka botho o ile a re: “E re re no ahlaahla kgaolo ye ya mathomo.” Ke ile ka makatšwa ke kamoo ke bego ke se ka hwetša dintlha tše dintši ka gona. O ile a nkgopela gore ke bale mangwalo a mantši ka Beibeleng ya ka ya King James Version. Ke be ke bona gore bjale ke ithuta ka Modimo wa therešo e lego Jehofa. Jim o ile a ithuta le nna dikgaolo tše tharo tša puku ya Therešo mesong yeo. Ka morago ga moo, re ile ra ithuta dikgaolo tše tharo mesong e mengwe le e mengwe ya Labone. Ke be ke tloga ke thabela go ithuta. Ruri e be e le tokelo gore ke rutwe ke ngwanabo rena yo a tloditšwego yo a bego a tsebana le Charles T. Russell!
Ka morago ga go ithuta ka dibeke tše sego kae, ke ile ka swanelega go ya tšhemong. Ke be ke thatafalelwa ke go bolela ka ntlo le ntlo, eupša Jim o ile a nthuša gore ke fenye letšhogo la ka. (Ditiro 20:20) Ka ge a ile a nthuša, ke ile ka ithuta go rata bodiredi. Ke nagana gore go bolela ditaba tše dibotse ke tokelo e kgolo kudu yeo ke nago le yona. Ke thabela gore ke mošomigotee le Modimo!—1 Bakorinthe 3:9.
GE KE BE KE THOMA GO RATA JEHOFA
Bjale e re ke le botšeng ka selo se sengwe se se kgethegilego kudu go nna, e lego ge ke be ke thoma go rata Jehofa. (Kutollo 2:4) Lerato leo le nthušitše gore ke kgotlelele ge ke gopola dilo tše bohloko tšeo ke di bonego ntweng le mathata a mangwe a mantši.—Jesaya 65:17.
Go rata ga ka Jehofa go nthušitše go kgotlelela ge ke gopola dilo tše bohloko tšeo ke di bonego ntweng le mathata a mangwe a mantši
Ka 1971, ke ile ka rakwa lefelong leo batswadi ba ka ba bego ba ntumeletše gore ke dule go lona. Ka baka la’ng? Tate wa ka yo e sego wa madi o be a sa nyake Dihlatse tša Jehofa di dula moo! Ke be ke se na tšhelete ka nako yeo. Sepetlele ba be ba nkgodiša feela ka morago ga dibeke tše pedi, gomme ke be ke sa tšwa go diriša tšhelete yeo go reka diaparo tša go ya bodireding ka gobane ke be ke nyaka go emela Jehofa gabotse. Ke be ke na le tšhelete yeo ke e bolokilego pankeng, eupša e be e le motseng wa gešo kua Michigan. Ka gona ke ile ka swanelwa ke go dula ka koloing ya ka ka matšatši a mmalwa. Ke be ke hlapa le go kota ditedu ka dintlwaneng tša lefelong la go rekiša peterole.
Ka letšatši le lengwe ge ke be ke sa dula ka koloing ya ka, ka morago ga gore ke tšhaiše sepetlele, ke ile ka ya Holong ya Mmušo diiri tše mmalwa pele seboka sa tirelo ya tšhemo se ka thoma. Ge ke be ke dutše ka morago ga Holo ya Mmušo moo ke bego ke sa bonwe ke motho, ke ile ka thoma go gopola ditiragalo tša ntweng ya Vietnam. Go be go le bjalo ka ge eka ke kwa monkgo wa batho bao ba fselego le go bona madi ka moka a bona gomme ke ile ka thoma go hlakahlakana. Go be go le bjalo ka ge eka ke kwa le go bona masogana a kua ntweng a mpotšiša gore: “Na ke tlo phela? Na ke tlo phela?” Ke be ke tseba gore a tlo hwa, eupša ke ile ka leka go a kgothatša le go dira eka dilo ka moka di tla loka. Ge ke be ke dutše moo, ke ile ka ferekana.
Nako le nako ge ke e ba le mathata bophelong, ke dira sohle se nka se kgonago go gopola ge ke be ke thoma go rata Jehofa
Ke ile ka rapela Jehofa ge ke dutše ke kgitla sello. (Psalme 56:8) Ke ile ka thoma go naganišiša kudu ka tsogo. Ke moo ke ilego ka lemoga kamoo kholofelo ye e tlogago e kgahliša ka gona! Jehofa o tla tsoša masogana ao, gomme a be le sebaka sa go ithuta therešo ka yena. Tsogo e tlo phumola mahloko le ditlaišego ka moka tšeo re ilego ra lebeletšana le tšona. (Ditiro 24:15) Ka morago ga gore ke kwešiše seo, ke ile ka rata Jehofa le go feta. Nka se tsoge ke lebetše letšatši leo. Ga e sa le go tloga ka nako yeo, nako le nako ge ke na le mathata bophelong, ke dira sohle seo nka se kgonago gore ke gopole ge ke be ke thoma go rata Jehofa.
JEHOFA O ILE A DULA A NTLHOKOMETŠE
Batho ba dira dilo tše sehlogo nakong ya ntwa, gomme le nna ke ile ka di dira. Eupša ke ile ka homotšwa ke go naganišiša ka a mabedi a mangwalo ao ke a ratago. Lengwalo la mathomo ke la Kutollo 12:10, 11, leo le bolelago gore Diabolo o fentšwe ka modiro wa rena wa go nea bohlatse le ka madi a Jesu. La bobedi ke la Bagalatia 2:20, leo le nkgopotšago gore Jesu o nkhwetše. Ka baka la sehlabelo sa Kriste, Jehofa o ntebaletše dilo tšeo ke bego ke di dira. Ga bjale ke na le letswalo le le hlwekilego le kganyogo e tseneletšego ya go botša ba bangwe ka Modimo wa rena yo a gaugelago, e lego Jehofa!—Baheberu 9:14.
Ge ke nagana ka seo se ntiragaletšego bophelong, ke a kgodišega gore Jehofa o ile a dula a ntlhokometše. Ka mohlala, letšatšing leo Jim a ilego a tseba gore ke dula ka koloing ya ka, o ile a nkiša go kgaetšedi yoo a bego a hiriša diphapoši ka legaeng la gagwe. Ke kgodišegile gore Jehofa o dirišitše Jim le kgaetšedi yoo go mpha legae le lebotse. Jehofa ke yo botho kudu! O hlokomela barapedi ba gagwe ba botegago.
GO ITHUTA GO BA MAFOLOFOLO LE GO BA ŠEDI
Ka May 1971, ke ile ka swanelwa ke go ya Michigan. Bjale pele nka tloga Florida, ke ile ka tlatša dikgatišo ka putung ya koloi ya ka gomme ka leba ka leboa. Pele nka tloga toropong ya Georgia, ke be ke šetše ke sepedišitše dikgatišo tšeo ka moka. Ke be ke bolela ditaba tše dibotse tša Mmušo ka mafolofolo kae le kae moo ke bego ke eya gona. Ke be ke di bolela dikgolegong e bile ke nea banna dipampišana ka dintlwaneng tša mafelong a go khutša. Ke sa dutše ke ipotšiša ge e ba go na le batho bao ke ilego ka bolela le bona bao ba amogetšego therešo.—1 Bakorinthe 3:6, 7.
Ke a dumela gore ge ke be ke sa tšwa go ithuta therešo, ga se ka mehla moo ke bego ke le šedi, kudukudu ge ke be ke bolela le ba lapa lešo. Ka dinako tše dingwe ke be ke fo bolela ka go lebanya. Ke rata kudu bana bešo e lego John le Ron, ka gona ge ke be ke ba nea bohlatse, ke be ke ba gapeletša go amogela ditumelo tšeo ke bego ke sa tšwa go di hwetša. Ka morago, ke ile ka swanelwa ke go ba kgopela tshwarelo. Eupša ke tšwela pele ke ba rapelela gore ba amogele therešo. Ga e sa le go tloga ka nako yeo, Jehofa o nthušitše gore ke be šedi ge ke nea bohlatse le ge ke ruta.—Bakolose 4:6.
BA BANGWE BAO KE BA RATAGO
Tswalano ya ka le Jehofa e tla dula e etla pele bophelong bja ka. Lega go le bjalo, go na le ba bangwe bao ke ba ratago kudu, kudukudu mosadi wa ka yo a rategago, Susan. Ke be ke nyaka go nyala mosadi yo a tlago go nthuša go tšwela pele ke hlankela Jehofa. Susan ke mosadi yo a tiilego moyeng yoo a ratago Jehofa kudu. Ka letšatši le lengwe ge re be re sa beana mabaka, ke ile ka mo etela ga gabo kua Sehlakahlakeng sa Rhode. Ke ile ka mo hwetša a dutše mojako, a bala Morokami le Beibele. Seo se ilego sa nkgahla ke gore o be a bala mangwalo ka moka, le ge a be a sa bale sehlogo seo se ithutwago. Ke ile ka bona gore tswalano ya gagwe le Jehofa e be e le bohlokwa kudu go yena. Re ile ra nyalana ka December 1971. Ke leboga gore ke na le mosadi yo a tlogago a nthekga. Seo ke se lebogago kudu ke gore le ge a nthata, o rata Jehofa le go feta.
Jehofa o re file barwa ba babedi ba ba rategago, e lego Jesse le Paul. Ge ba dutše ba gola, Jehofa o ile a ba hlahla. (1 Samuele 3:19) Ba na le tswalano ya bona ka noši le yena, gomme se se re thabiša kudu. Ka moka ga bona ba hlanketše Jehofa ka nako e tletšego ka nywaga e fetago e 20. Le gona ba tšwela pele ba mo hlankela ka gobane le bona ba gopola ge ba be ba thoma go mo rata. Ke ikgantšha le ka dingwetši tša ka tše pedi tše dibotse, e lego Stephanie le Racquel bao ke ba tšeago bjalo ka barwedi ba ka. Ke leboga gore barwa ba ka ba nyetše basadi bao ba ratago Jehofa ka pelo ka moka le go diriša maphelo a bona go mo hlankela.—Baefeso 6:6.
Ke hlanketše Sehlakahlakeng sa Rhode ka nywaga e 16, moo ke bilego le bagwera ba bantši. Ke sa gopola le bagolo bao ba nago le phihlelo bao ke ilego ka šoma le bona. Ke leboga le balebeledi ba basepedi ba bantši bao ba ilego ba nthuša. E bile tokelo go hlankela Jehofa le banna bao ba ilego ba dula ba gopola ge ba be ba thoma go rata Jehofa. Ka 1987, re ile ra hudugela Leboa la Carolina moo go bego go na le tlhokagalo, le gona moo re ile ra ba le bagwera ba bantši ba babotse. *—Bona mongwalo wa ka tlase.
Ka August 2002, nna le Susan re ile ra laletšwa go ba ditho tša lapa la Bethele ya United States kua Patterson. Ke be ke šoma Lefapheng la Tirelo gomme Susan a šoma lefapheng la go hlatswa diaparo, e lego mošomo woo a bego a o rata! Ka August 2005, ke ile ka ba le tokelo ya go ba setho sa Sehlopha se Bušago. Ke be ke ikwa ke sa swanelegele kabelo ye e mpsha. Susan le yena o be a imelwa ke maikarabelo, mošomo le go etela dinaga tše dingwe moo go bego go sepedišana le kabelo ye. Ga a rate go sepela ka sefofane, mola re se diriša kutšwanyana. O thušitšwe kudu ke dikeletšo tše lerato tšeo a di neilwego ke basadi ba bangwe ba ditho tša Sehlopha se Bušago. Se se mo dira gore a dule a nthekga, gomme ke mo ratela sona seo!
Ka ofising ya ka ke na le dinepe tše dibotse tšeo di nkgopotšago bophelo bjo thabišago bjoo ke bo thabetšego. Ke bile le ditšhegofatšo tše dintši ka baka la go dira sohle se nka se kgonago go gopola ge ke be ke thoma go rata Jehofa!
^ ser. 30 Ge o nyaka go kwa ka mo go oketšegilego ka tirelo ya nako e tletšego ya Ngwanabo rena Morris, bala Morokami wa March 15, 2006 letlakala 26.


text:
MEŠOMO YA GO ITHUTA BEIBELE
Mešomo ya go Ithuta Beibele
Modimo o Arabile Thapelo ya Gagwe
Ithute ka Nehemia, e lego monna yoo a ilego a rapela Modimo gore a mo thuše. Taonelouta mošomo wo, o bale kanegelo ye ya Beibele ke moka o dire gore pego ye e phele!
Tše di Oketšegilego go tšwa Dihlogong tše
Modimo o Fodiša Hesekia
Bala kanegelo ye ya Beibele go ithuta kamoo o ka kaonefatšago dithapelo tša gago.
Kgotlelela ka Lethabo!
Bona seo se thušitšego Paulo le Silase gore ba dule ba thabile go sa šetšwe go tlaišwa.
Ka Sebete o Ile a Dira se se Lokilego
Na o hloka sebete sa go bolela le ba bangwe ka tumelo ya gago? Ithute mohlaleng wa Baruke.


text:
Dihlatse tša Jehofa di Hweditše Bjang Leina la Tšona?
Leina la Modimo ke Jehofa go etša ge le hwetšagala ka Beibeleng. (Ekisodo 6:3; Psalme 83:18) Hlatse ke motho yo a tsebatšago dikgopolo goba ditherešo tšeo a tlogago a di dumela.
Ka go re’alo, leina la rena la Dihlatse tša Jehofa le re hlaola re le sehlopha sa Bakriste bao ba tsebatšago therešo ka Jehofa, yena Mmopi wa dilo ka moka. (Kutollo 4:11) Re nea batho bohlatse ka tsela yeo re phelago ka yona le ka go boledišana le bona ka seo re ithutilego sona ka Beibeleng.—Jesaya 43:10-12; 1 Petro 2:12


text:
Ke ka Baka la Eng Dihlatse tša Jehofa di Eya go Batho Bao ba šetšego ba na le Bodumedi bja Bona?
Re hweditše gore batho ba bantši bao ba šetšego ba na le bodumedi bja bona ba thabela go ahlaahla dihlogo tša Beibele. Ke therešo gore re hlompha tshwanelo ya motho ya go ikgethela bodumedi bjoo bo fapanego le bja rena, e bile ga re gapeletše ba bangwe gore ba kwe molaetša wa rena.
Ge re boledišana le motho ka bodumedi, re leka go diriša keletšo ya Beibele ya gore re boledišane le yena ka “moya o boleta” le go mmontšha “tlhompho e tseneletšego.” (1 Petro 3:15) Re letetše gore ba bangwe ba gane molaetša woo re ba tlišetšago wona. (Mateo 10:14) Lega go le bjalo, ga re tsebe gore batho ba tla arabela bjang go fihlela ge re boledišana le bona. Le gona re lemoga gore maemo a batho a a fetoga.
Ka mohlala, motho a ka ba a swaregile kudu gore a ka boledišana le rena eupša a ka rata go boledišana le rena ka nako e nngwe. E bile batho ba ka lebeletšana le mathata a mafsa goba maemo ao a ka ba dirago gore ba be le kgahlego molaetšeng wa Beibele. Ka gona, re katanela gore re boledišane le batho ka makga a mantši.